شرۆڤەكاری وەرزشی لەكوردستان بوونی نیە!!! · Kurdsport\nدەستپێک/وتار/شرۆڤەكاری وەرزشی لەكوردستان بوونی نیە!!!\n274 چەند خولەکێک دەخوێنرێتەوە\nناونیشانی ستوونەكەم قورس و قبوڵ نەكراو و نەهەڵێنجراوە، بۆ ئەوانەی ناگەن بەڕۆحی زانستەكە،بەڵام لەسەرخۆ وهێمن بە،بە هزر بخوێنەوە،پاشان بەروارد لەنێوان زانست وهزری خۆت بكە وئینجا بڕیاربدە، مەعقوڵ چییە نەیاریزانێكی پیشەگەر و نەڕاهێنەرێكی ناودار و نەمیدیاكارێكی ئەكادیمی بیت و بەخۆت بڵێی شرۆڤەكاری وەرزشی!؟.ئەوانەی لەسەر شاشەكانی جیهان و لە رادیۆكان دەیانبینین وگوێیان بۆ دەگرین یاریزان و راهێنەرن لە ئۆڵۆمپیاد و مۆندیال و یۆڕۆ و پاڵەوانیەتییەكانی جیهانی بەشدارییان كردووە،لای ئێمەش هیچییان نییە رەخنە لە راهێنەر ویاریزان ویانەكان وهەڵبژاردەكان دەگرن،بە كەمتەر خەم وكەم ئەزموون وهەڵەی زەق و شتی عەنتیكە و نا ئەكادیمی باس دەكەن،تا ئێستا لە جیهان گرنگیان زۆر بە زمانی كوردی نەداوە،ئەگەر ئەم راهێنەر ویاریزان ومیدیاكارانەی وەرزشی جیهانی زمانی كوردییان زانیبوایە،ئیتر خۆمان و كەناڵ و وڵاتەكەیان دادەخستین!!!.\nدەمەوێ سەرقەڵەمانێك باسی زانستی شرۆڤەكاری وەرزشی بكەم و ئینجا بزانین ئێمە لەكوردستان شرۆڤەكاری وەرزشیمان هەیە،زانستی شرۆڤە یاخود شیكاری وەرزشی، پرۆسەیەكی زانستی و هونەری وەرزشییە، كەسانی پسپۆڕ و شارەزا و تایبەتمەند لەیەكێك یارییەكان كاری شیكردنەوەی بۆدەكات، ئەمەش بەپشت بەستن بەئەزموون و داتا و ئامار و مێژوو، كەسی شرۆڤەكار دەبێ ئەزموونێك و تایبەتمەندی لەبواری وەرزش و راگەیاندن بەگشتی و پسپۆڕی لەیارییەكدا هەبێ و زمانی پاراو و كەسایەتییەكی دیاری هەبێت.\nشرۆڤەكاری لەبەشەكانی میدیا جیاوازی هەیە بەنموونە: شرۆڤەكردن لەتیڤی، شرۆڤەكردن لەڕادیۆ مەرج نییە وەكو تیڤی بێت، شرۆڤەكردن لەڕۆژنامە و گۆڤارەكان، شرۆڤەكردن لەماڵپەڕەكان، شرۆڤەكردن لەسۆشیال میدیادا.\n*جۆرەكانی شرۆڤەكاری وەرزشی:\nئەم شرۆڤەكارە دەتوانێ تایبەتمەندی تەنها لە یارییەك یاخود دوو تا سێ یاری وەربگرێت وشرۆڤەی لەسەر بكات، بەپێچەوانە شرۆڤەكار هەبووە، قسەی لەسەر هەموو یارییەك و رووداوە جۆراوجۆرەكانی وەرزشی هەبووە، ئەمەش دەكەوێتە هەڵەكردن و متمانە لەدەست دەدات لەئایندەدا وەك شرۆڤەكاری وەرزشی.\n2-شرۆڤەی زانستی تەكنیك و تەكتیك:\nبێگومان ئەمجۆرە شرۆڤانە تەنها دوو كەس دەتوانێ بیكات، ئەویش راهێنەر و یاریزانێكی دێرین، نەهاتووە بۆ میدیاكارێكی وەرزشی شرۆڤە لەسەر یارییەكی نێودەوڵەتی بكات وخۆشی لەتیپی میللی یاری نەكردبێت یاخود لەبواری وەرزش یان میدیای وەرزشیدا خاوەن هیچ بڕوانامەیەكی زانستی نەبێت.\n3-شرۆڤەی زانستی پزیشكی:\nئەم جۆرە شرۆڤانە تەنها بۆ ئەو تیپە یان هەڵبژاردە دەكرێت،كەیاریزانی پێكانی هەیە،یاخود بۆ یاریزان تووشی پێكان دەبێت،هۆكارەكانی پێكانی یاریزان چییە،دەكرێت ئەم یاریزانە كەی چارە بكرێت وئامادەبێت بۆ یاری.\nبێگومان شرۆڤەكردنی كارگێڕی بەو كەسانەدەكرێ لەسەرۆك و دەستەی كارگێڕی هەڵبژاردەیەك یاخود یانەیەك، باس لەحاڵەتی ئەرێنی و نەرێنی یانەكەی دەكات و كەموكوڕی و كێشەكان دەخاتەڕوو هەروەها گرنگی بەلایەنە شاراوەكان دەدات.\nئەمجۆرە شرۆڤەیە تەنها داوەر و یاریدەدەرانی داوەر قسەی تێدا دەكەن، لەڕووی حاڵەتە گوماناوی و هەڵەكانی داوەر و حاڵەتەكانی لێدانی سزا و فاوڵ و ڤاڕ و رێژەی سەركەوتنی داوەری یارییەكە دەستنیشان دەكەن.\n6-شرۆڤەی میدیای وەرزشی:\nلێرەوە بۆ میدیاكاری وەرزشی هەیە كاری پیشەیی وئەكادیمی خۆی پڕۆفیشناڵانە ئەنجامبدات وئەویش باس لەمێژووی هەردوو تیپ یان هەڵبژاردە بكات و داتا و شرۆڤەی یارییەكان بكات لەڕووی خول و پاڵەوانێتییەكان، واتە بۆ نموونە مۆندیال یاخود ئۆڵۆمپیاد، شرۆڤەی ئامار و داتاكانی خول و پاڵەوانێتییەكان، گرنگە شرۆڤەكاری وەرزشی بەوردی باس لەداتا و ئامارەكان بكات و گرنگی بەسەركەوتن و خاڵە ئەرێنی و نەرێنی پاڵەوانێتییەكان بدات، شرۆڤە لەسەر خودی یاریزانەكان بكات، بەنموونە ئەم یاریزانە چەند پاڵەوانێتی بەشداری كردووە و چەند گۆڵی تۆمار و ساز كردووە، یان كارتە سوور وزەردەكانی چەندن.\nشرۆڤەكاری میدیای وەرزشی گرنگە بزانێ ئەم یاریزانە كێشەی كۆمەڵایەتی و كێشەی لەگەڵ راهێنەر و یاریزانەكانی تر چییە، تا بەر لەدەستپێكردنی یارییەكە بۆ بینەر و بیسەر و خوێنەر روونی بكاتەوە و كاریگەری لەسەر یارییەكە دەبێت یاخود نا، كەواتە میدیاكاری وەرزشی ئەوە پیشە و كاری راستەقینەی خۆیەتی قسەی لەسەر بكات، ئەوانەی باسم كردن كاری زانستی راستەقینە و پێناسەی شرۆڤەكاری وەرزشییە.\nبەڵام ئەوەی لەكوردستان دەگوزەرێ، ناڵێین هەمووی، بەڵام زۆربەی زۆری وێرانە و دوورە لەكاری شرۆڤەكاری و شرۆڤەی وەرزشی، بەڵگەی هێندە زۆرمان لەلایە، لەستوونێكی ئاوادا ناتوانین باسی بكەین، دەبێ سیمیناری بۆ ببەسترێت.\nسەرەتا لەدەزگایەك دانیشتووە لەڕادیۆ یاخود تیڤی، میوانەكان بەمەزاج و هاوڕێیەتی داوەت دەكات، هەموو میوانەكان بەخاوەن بەرنامە دەڵێن سەد لەسەد وایە، تا بۆ جارێكی تر میوان بێتەوە، تەمەنی لەنێوان (22-28) ساڵە كەچی باس لەمێژووی (100) ساڵەی یارییەكە دەكات و وەك بڵێی سەیری هەموو یارییەكانی كردووە، میوانداری بۆ بەرنامە یەك بە یەكە، بەیانی من لەلاتم و دوو بەیانی تۆش لەلامی، ئەوەی دەزگاشی نەبێت دەكەوێتە بەر رەحمەتی ئەوانەی ئێستا، شرۆڤەی كۆپی پێستی ماڵپەڕە عەربییەكان بۆتە باو و تەنانەت لەسەر نوقتەش پاز نادەن بۆ وەرگێڕان!!.\nشرۆڤەكار دەچێتە تیڤی ئەو نەبوو بۆ رادیۆ، ئەویش نەبوو شەو لەسۆشیال میدیادا لایڤێك دەكاتەوە بیبینن و گوێی بۆ بگرن، ئەمە ڤایرۆسی خۆدەرخستنە و هاوشێوەی كۆڕۆنایە.\nپاڵەوانێتی وخول تەواو بووە ئینجا شرۆڤە لەچایخانە دەست پێدەكات تا بڵێن بەخوا برا ئەوە زۆر زیرەكە، چونكە تائێستاش وابیردەكەنەوە (عەقڵ لەچاوە نەك لەمێشك!!!)، هەموو كێشەكە لەدوو راستی خۆی دەسەلمێنێ، پێشكەشكار بەرنامەی خۆی تەواو دەكات ومافی خۆی وەردەگرێت و شرۆڤەكاریش لەشاشە دەردەچێت و خەڵك شایەدومانی بۆ دەدەن.\nزانستی شرۆڤەكاری و شرۆڤەی وەرزشی بەئەكادیمی پەیڕەو دەكرێت، كەس باسی ناكات، چونكە لێی نازانین!. لایەنگری بۆ لایەك زۆر بەزەقی لەخودی شرۆڤەكار دەبینرێت، ئەمەش ئاساییە، بەڵام بەلایەنگیری خۆت شڕۆڤەی بۆ بكەی ئەمە كارەساتە!؟\nلەبەركردنی ناوی یاریزان تەنها خۆدزینەوەیە و زانیاری گشتی فرۆشتە بەخەڵك، راستییەكی حاشاهەڵنەگر ئەوەیە بەنموونە سەیری یاری تۆپی پێ دەكەی،5 خول و هەڵبژاردەكانی جیهان، دەڵێ سەیری هەموو یارییەكانم كردووە، من شەوێك دانیشتم ژمێریاریم بۆ سەیركردنی یارییەكان كرد، لە 24 كاتژمێر، پێویستت بە 28 كاتژمێر هەیە!!.\nشرۆڤەكاری لای ئێمەش تێكەڵ بەبڕیارەكانی داوەر دەبێت و باسی تەكتیك و تەكنیك دەكات و راهێنەرەكان بەكەمزان ناوزەند دەكات و یاریزانەكان بەكەمتەرخەم و كەمئەزموون لەقەڵەم دەدات، گۆڵچی تیپ بەهۆكاری شكست دەزانێ،تەنانەت ئەوەی خۆی پێی دەڵێ شرۆڤە هەموو قسەكانی دووبارەیە،بەس ناوی یانە ویاریزانەكان دەگۆڕی،هەموو یانە ویاریزانەكان بە هەڵە دەزانێ،تەنها یەك كەس بە هەڵە نازانێ،ئەویش خۆی وەكو شرۆڤەكاری ناو شرۆڤەكاران!، بەهەرحاڵ تێكەڵ كردن ودەستوەردان بۆ هەموو لایەك دەبات لەپێناو ئەوەی بەس بڵێن ئەمە زۆر دەزانێ، بەڵام كەسانی پسپۆڕ و تایبەتمەند دەزانن ئەوە ئەو كەسەیە كە هیچ نازانێ.\nبەراستی شەرمە لەشاشە دەركەوی و لەڕادیۆ قسە بكەی، زانیاری ناڕاست و بەئارەزووی خۆت بدەیت بەبینەر و بیسەر، چ كارەسات و وێرانەیەكە، دەبێ لێرەوە بەس بێت وئەم شۆیە شكستخواردووە و بێ شكۆیە رابگرن!، وەرن بەیەكەوە و ئێستاش زووە با زانستەكە لەوڵاتی خۆمان پێشبخەین و بەئەكادیمی كاری بۆ بكەین،چونكە من لەزۆربەری زۆری دیمانەكان نەم گووتووە شرۆڤەكاری وەرزشیم وتەنها دید وبۆچنم هەبووە!!.\nراهێنه‌رى كلوب پروچ داواى رۆیشتنى هێرشبه‌ره كورده‌كه ده‌كات\nمیدۆ: رۆشتنی مێسی لەبەرژەوەندی کومانە


ئەمڕۆ ٢٥ی ئۆکتۆبەر لەتوکیا چی دەنوسرێت؟\nبەخێرایی چاوێک بخشێنە بەنێو ھەندێ لەڕۆژنامە تورکیەکان کەدەربارەی بارزانی و ڕێفەراندۆمە بێ بنەماکەی نوسیانە:\nعەببادی دەگاتە تورکیا:\nعەببادی سەرۆک وەزیرانی عێڕاق دوای ڕێفەراندۆمەکەی باکوری عێڕاق بۆ چارەسەری بارودۆخەکە ئەمڕۆ گەیشتە ئەنکەڕا. لەمەڕ کردنەوەی دەروازەیەکی بازرگانی نوێ لەنێوان تورکیا و عێراق. ئەویش دەروازەی ئۆڤا کۆی (ova köy). عەببادی دەڵێت: پێویستمان بەڕێکەوتنی نوێ ھەیە لەگەڵ تورکیا.\nلەسەر سنوری عێڕاق و تورکیا ھێزەکانی فیدڕاڵی لەباشوری فیشخابور لەناوچەی ڕەبیعە ئۆپەراسیۆنیان بۆسەر پێشمەرگە ئەنجامدا بەمەبەستی ئامادەباشی بۆ جوڵەکردن بەرەو خابورو سێمالکا. بۆ کۆنتڕۆڵکردنی نێوان سوریاو عێڕاق، واتا ناوچەی حەسەکەو دێرک، کە ھاوسنورن لەگەڵ سێمالکاو خابور، بۆ ئەمەش ھێزی پشتیوانی زیاتر لەبەسڕەوە دێت.Yeni şefek\nبارزانی چێژی ئازادی لەگەروو نەچووە خوارەوە، ھەموو دەرگایەکی لەسەر داخرا، فەرمانبەران مووچە وەرناگرن، بارزانی بەفیتی ئیسرائیل و ئەمریکا\nڕێفەراندۆمی ئەنجامدا، بۆئازادی، کەچی تورکیاو گشت وڵاتانی درواسێی کردە دژی خۆی. کە پێشمەرگە کەرکوکی جێھێشت بیرە نەوتەکانی لەدەست چوو، مووچەی پێ نادرێ، قاسەی حکومەت بەتاڵ بوو.\nبێ ئەوەی فیشھغەکێک بتەقێنن تاکو ھەولێر ڕایان کرد، جا بۆیە ئێستا بارزانی فیشک بە فلسەوە دەنێت.(Takvim).\nشۆک لەسەر شۆک:\nجارێ بارزانی ئەو شۆکەی بیر نەچوبۆوە کەبەھۆی لەدەستدانی ئەو شوێنە ستراتیجیانەی ژێر کۆنتڕۆڵی خۆی توشی بووبوو، شۆکێکیتریشی ھاتەسەر.\nئەویش لەلایەن پارتە ئۆپۆزسیۆنەکانەوەیەو نوسراوێکی پێکھاتوو لە ٥ ماددە. بزوتنەوەی گۆڕان، کۆمەڵ و بەرەی دیموکراسی و دادگەری کە بەرھەم ساڵح سەرپەرشتی دەکات ڕاگەیەنرا. باس لەوە دەکات پەرلەمان لەژێر دەستەڵاتی حزب بێتەدەرەوەو دەزگای سەرۆکایەتی نەمێنێت و ھەڵبژاردنێکی بێ خەوش و تەزویر ئەنجام بدرێت.\nبەڵام جگە لەمانە ھەڵبژاردن بۆ ٨ مانگ دواخرا. (Yen'i mesaj).\nنەوتی کەرکوک لەھێڵە کۆنەکەوە دەگەیەنرێتە تورکیا:\nدوای چوونە ژوورەوەی ھێزە عێڕاقیەکان بۆناو کەرکوک، دوای ئەوەی تەسفیەی نەوت ڕاگیرابوو، ئێستا دەستکراوەتەوە بە کارکردن لەو مەسفایانە. ئەو ھێڵانەی کە ئیدارەی کوردی بەکاری دەھێنان ڕاگیراو لەبری ئەوە، ھێڵ و بۆڕیە کۆنان بەکاردەھێنرێن.\nئاماژە بەوەش دەدات: لەکاتی ئێستادا تەنھا دوو بیرە نەوت لەژێر کۆنتڕۆڵی ئیدارەی کوردیدا ماوە.\nلەمەخمورو ڕەبیعە پێکدادانی قوڕس ڕوویدا، لەنێوان ھێزە عێڕاقیەکان و پێشمەرگە لەڕەبیعەی نزیک سنوری سوریا شەڕێکی توند ڕوویدا، لەسەر بیرە نەوتەکان.(milliyet).\nعەببادی ئەمڕۆ دێت بۆ ئەنکەڕە:\nلەگەڵ یڵدرم کۆ دەبێتەوەباس لەیەکگرتنی عێڕاق و تورکیا دەکرێت بەشێوەیەک کەجێگیری ئەمنی و تەبایی بێتە ئاراوە. جگە لەمە باس لە قۆناغی دوای ڕێفەراندۆمە ساختەکەی بارزانی دەکرێت و ھەنگاوی ھاوبەشی نوێ لەدژی دەھاوێژرێن.\nپەرلەمانی ئیدارەی کوردی دەبوایە ١-١١ ھەڵبژاردنی سەرۆکایەتی ھەرێم و پەرلەمان بکردایە، بەڵام بۆ ٨ مانگیتر دواخرا، ٦٨ ئەندامی پەرلەمان بەشداری دانیشتنەکەبوون بۆ ئەم مەبەستە، ٦٠ ئەندام بەبەڵێ بۆ درێژکردنەوەی ئەم خولە دەنگیاندا. (Ortadoğu).\nبێ گوێدانە دەستوری حکومەتی نمەرکەزی عێراق بارزانی ڕێفەراندۆمە نایاساییەکەی ئەنجامدا، کە ئەم ڕێفەراندۆمە دژی دەستوری عێراقی فیدڕاڵی بوو.\nبەڵام ئێستا بارزانی کە کەوتۆتە حالەتێکی سەخت و دژوارو بێ پشت و پەنا بیر لەڕێکەوتن و دەستور دەکاتەوە.(Yeniakit).\nدەروازەکان و ھێڵە بۆڕیەکانی نەوت:\nلەگەڵ ھاتنی عەببادی سەرۆکوەزیرانی عێڕاق بۆ تورکیا، جوڵەی سەربازی زیادی کرد، لەکۆبوونەوەی عەببادی لەگەڵ بەرپرسانی تورکیا باس لەوەکرا کە دەروازەی سنوری ئیبڕاھیم خەلیل ببەسترێتەوە بەحکومەتی مەرکەزی عێراق و دەروازەیەکی نوێ لە (Öva Köy) بکرێتەوە. جگە لەمانە باس لە کۆنتڕۆڵکردنی ھێڵی بۆڕی نەوتی (یومرتالک)ی کەرکوکیش کرا. (Aydınlık).\nبارزانی دەیەوێت سود لەکات وەرگرێت\nدوای ڕێفەراندۆمە ساختەکەی ٢٥ی ئەیلول و شکستھێنانی پڕۆسەکە، داوا لەبارزانی کرا دەست لەکار بکێشێتەوەو بدرێتە دادگا. بارزانی بۆ ڕگاربوون لەم گرفتەی کە تێیکەوتووە ھەوڵ دەدات سود لەکات وەرگرێت.\nلەگەڵ ڕاکردنی پێشمەرگە لەو ناوچانەی کە کورد دەستی بەسەرداگرتبوو.\nدەبوایە ھەڵبژاردن لە ١-١١ ئەنجام بدرێت، بەڵام بۆ ماوەی ٨ مانگ دواخرا. بۆئەوەی لەم ڕێگەوە بارزانی خۆی قایم بکاتەوە. تاکو بتوانێت ئیدامە بەدەستەڵاتەکەی بدات.\nبزوتنەوەی گۆڕان کە بەجەمسەری ئۆپۆزسیۆن دادەنرێت داوای دەست لەکارکێشانەوەی بارزانی دەکات و ھاوکات پەرلەمانتارێکی عێڕاقیش (محمد سەیھود) گوتی دەبێ کار بۆ بەدادگا گەیاندنی بارزانی بکرێت.(Milat).\nئەوەبوو حەکیمیەتی بارزانی؟\nکوان کاوێژکارە دابەستەکانی دیوانی میر مسعود؟\nکە دیانگوت: جەنابی بارزانی بە حەکیمیەتی خۆی دەوڵەتی تورکیای کردۆتە دۆستی باشوری کوردستان.\nخەرجی دابەستەکانی بارزانی لەگاجوتێکی بن نیری زیاتربوو تەنھا بۆ درۆکردنیش لغاویان کاوێژی دەکرد. ئەدی ئێستا بۆ نقەیان لێوەنایە؟\nخۆ قابیلە باریان ھێندە قوڕس نیە؟؟؟!!!


تراژیدیای پەرتبوون لە چیرۆکی (نیگایەک پڕ لە گرفتاری) فاروق هۆمەر دا\n"گەورەترین مەسەلە کە جێگای بایەخم بوو، تێکشکاندنی ئەو سنوورانەیە کە جیاوازی فەراهەمدەکات لە نیوان ئەوەی لە ڕاستەقینە دەچێت، لە گەڵ ئەوەی لە فانتازیا دەچێت "گابڕێل گاریسیا مارکیز\nلە دوایی کتێبی "سەر گەردانییەکانی پیاوێک" 1، یەکەم بەرکەوتنی من لە ڕێگای خوێندنەوەی گووتارێکی ڕەخنەیی عەتا قەرەداخی یەوە بوو بە ناوی "شکستی پرۆژەی کوشتنی باوک" 2، لە دوا جاردا، بە کتێبی "نیگایەک پڕ لە گرفتاری "3 ئاوێتەی جیهانە تایبەتەکی فاروق هۆمەر بووم، ئەم کتێبە جگە لە پێشەکییەکەی کە ڕەخنەگری بە توانا عەبدوڵڵا تاهیر بەرزنجی بۆی نووسیوە، لە پێنج کورتە چیرۆک پێکهاتووە، هەڵبەت سەرجەم ئەم چیرۆکانە بە جۆرێک لە جۆرەکان لە تەک پێشهاتەکانی وەرگردا جیاوازی فەراهەمدەکات، کاتێ لە ڕێگای ڕەگەزەکانی خەیاڵەوە، خەون لەنێو ڕیالیستدا تێکەڵدەکات، لە گۆشەنیگای نامەئلوفەوە گوزارشت لە دیدەو بۆچوونەکانی دەکات، لە بیرکردنەوەی جیاوازدا سەوڵی خۆی لێدەدات، تا ئەو ئاستەی وەرگر دەگەیەنێتە کەناری شۆک و ڕامان، بەیکدادانی ڕیاڵ و خەیاڵ لە ڕەوتی گێڕانەوەدا، وێناکردنی سەیروسەمەر لە ناوکۆی دەقدا، ڕیالیست دەهێنێتە سەر سەنگی مەحەک، ڕەگەزەکانی فانتازیا دەخاتە گور،ِ خۆپاراستن و بێ لایەنی بابەتیانە وادەکات سەرجەم ئەم چیرۆکانە بێ ڕاڕایی بچنە ژێر کاریگەری ئەدەبی ڕیالیزمی ئەفسووناوی، چیرۆکی "نیگایەک پڕ لە گرفتاری"، ناونیشانی یەکێکە لەو چیرۆکە سەرکەوتوانەی فاروق هۆمەر، ناوونیشانی کتێبەکەشی بە هەمان ناوەوە ناودێڕ کراوە، فاروق هۆمەر لەم چیرۆکەدا، بە گوتارێکی نامەئلوف تێبینیەکانی تۆمار کردووە، بە دیدەیەکی دیکەوە داکەوتەکان دەخوێنێتەوە و شیتەڵی دەکات، باس لە شوێنکاتێکی وێڵگرد و تێکچوونی پێوەرو تەنگەژە بەدوا یەکەکانی مرۆڤ دەکات، هەر لە وونبوونی ناسنامەو قەیرانەکانی جەنگ، گێژنەی تەنیایی و درککردن بە پووکانەوەی هەستی خۆشەویستی، زەقبوونەوەی دڵڕەقی، نامۆبوون، کۆچکردن بەرەوو نەزانراو چ بۆ هەندەران بێت، یان بۆ مردن، ئەم کێرفە بەم تەوەرە لە هڵکشاندایە تا دەگاتە خاڵی شپرزەیی و لێتێکچوون، ناناسرێتەوە، ئەفڕیدەو بوونێکی نەزانراوە، هەریەکەو بە پێی یەقدانەوەی خودو خاسێتەکانی ناخیان ناوی لێدەنێن، ئاستی تێگەیشتنیان دیاری دەکەن، گوێزانەوەی ڕۆحی مرۆڤ، لە دوایی مردن دا، بۆ نێو گیاندارێکی زانراو، لای ئاینی کاکەیی و هیندۆسیەکاندا بە پێی کردەوەکانیان دەبێت، جا ئەو کەسە لە ژیاندا رفتاری چۆن بووبێت لە دوای مردندا ڕۆحی دەچێتە نێو گیاندارێک هەڵگری هەمان خەسڵەت دەبێت، گەر مرۆڤێکی باش بێت ڕۆحی دەچێتە نێو گیاندارێکی باش، پێچەوانەکەشی دروستە، ئەمەش وەک پەرچەکردارێک و درێژیدان بە مانەوە کارێکی دروست و ئاساییە، دیارە لەم ڕوونکردنەوەیەدا، ئاماژە بۆ کردەی "دۆنادۆن" دەکەم، بەڵام ئەوەی پارادۆکس ئەنجامدەدات، کارەسات فەراهەمدەکات ئەوەیە کە دەبێتە فەرزندەیەکی ئاوێتە، هەڵگری کۆمەڵێ خاسیەتی سەیرە، دژوارە بناسرێتەوە، پێناسەی بۆ بکرێ، نەبوونی ئاماژەی تەواوەتی بۆ وێناکردنی فۆڕم و خەسڵەتەکانی، ڕەنگدانەوەیەکی ڕاستگۆیە لە تراژیدیای پەرتبوونی تاک و کۆکردنەوەیانە لە جەستەیەکدا، لە ئاستێکی فراوانتردا، لە ڕووی کۆمەڵایەتی و ڕامیاریدا ڕووماڵکردنی ئەو پاشاگەردانییە دەخاتە ڕوو کە لەم ووڵاتدا دەگوزرێت، فاروق بە ڕەگەزەکانی فانتازیا و بە ئاوێتکردنی بیرو دیدەی خەڵک، کە لەسەر گومان حوکم دەکەن، شکستی دەسەڵات لە ڕامکردنی تاک و پابەندبوونی بە خۆشەویستی نیشتیمانەوە ئاشکرا دەکات، داهێنەرانە ڕووە جوانییە جوداکەی ئەم دنیایەمان بۆ وێنا دەکات، دنیایەکی سەیروسەمر، لای فاروق، خوێندنەوەی پێدراوەکانی دنیا، لە سەر چەمکی هاودژەکان بونیاد نراوە، لەگەڵ ڕۆنانی دەقی بەرهەم هاتووشدا هاوتەریبە، بۆ تاتڵە کردن و بەدواچوون، پرسیارکردن بزۆێنەر و دادوەری دەرئەنجامەکانە، کە لە نیشتەمەنیەکانی ڕابردووەوە سەرچاوەی گرتووە، دیاریکردنی پێشهاتەکان، پەیوەندی ڕاستەوخۆی هەیە بە کردنەوەی هاوکێشەکانی ڕابردوو، گرێدانی بە هەنووکەوە، ئیستای ئامادە پێویستی بە گەڕانەوەیە بۆ لانکی یەکەم بەرکەوتن و یەکەم خۆشەویستی، بەڵام لە بەرگێکی تردا، بە جەستەیەکی دیکەوە، بە زمانێکی تر بە هەستێکی دیکەوە، لە زەمەنێکی تردا، لە هەمان کاتیشدا تێدەکۆشێ بۆ گەڕانەوەی مافێکی زۆر سادە و سروشتی لە خۆ هەڵسەنگاندن و لە ناساندن، لە ئارامگرتنی دەروونی، لە پتەوکردنی پەیوەندی خۆشەویستی درککردن بە هاتنەڕیزی و خۆ لادان لە چەواشەیی و لە کەنارکەوتن، ئەم کارەش ئەستەنگ نیە لە ئاست تواناکانی چیرۆکنووس، بە گەمەکردن بە زمان و خوڵقاندنی فانتازیاو بەکارهێنانی ئاماژەو دەلالەت و پیشخستنی مانا و فەراهەمکردنی ڕووداو، لەم ڕوانگەیەوە فاروق هۆمەر ڕەهەندەکانی چیرۆکی "نیگایەک پڕ لە گرفتاری" دەخاتە ڕوو، لە زمانی بگێڕەرەوەی هەموو شتزانەوە بە کەسی دووەم ئاوێتەی زنجیرەی ڕووداوەکانمان دەکات، هەر لە سەرەتاوە پابەندی دۆخێکی نامۆ دەبین، کات بەیانیەیە، باران دەبارێ، گیاندارێکی نامۆ، کەس نازانێ چییە خۆی دەکاتە نێو دەرگای حەوشەی ماڵی کچێکی مناڵەوە، کچە دەیەوێت بچێت بۆ قوتابخانە، کە دەیبینێ دەترسێ، بە پرتاو دەگەرێتە دواوە پەنا بۆ دایکی دەبا، لای کچە منداڵەکە بە سەگ شووناس دەکرێ، لای دایکە لە بەر مل درێژی بە سەگ سەیر ناکرێ، لە ماریش ناچێت، خۆ دووپشکیش نییە، نەرۆیشتنی ئەم بوونەوەرە، سەیر کردنی بە شێوەیەکی مانادار بەوەی چاوی لە ئینسان دەچێ پرسیار لای ژنەی خاوەن ماڵ دروست دەکات، بۆ هاتووەتە بەر ماڵیان؟ چاوەکانیشی لە چاوی کورەکەی دەچێت! دڵی بۆی دەجوڵێت، پەیوەندییەک بە کورەکەیەوە گرێیدەدات، ئیتر لە ڕێگای دیالۆگی کچەو دایکەوە، حیکایەتخوان هەندێ شت لەسەر کوری ژنەکە ئاشکرا دەکات، ئەو کورەی بێ جانتا و بە دەستی خاڵی چۆن لە بێزاری و لە لەدەستدانی هەستی خۆشەویستییەوە، ترس لە کوشتنی ناوەوە، کردنی بە سەگ لە دەرئەنجامی نەبرانەوەی زنجیرەی جەنگەکان، هەستکردنی بە مردن، لە دوای فڕۆشتنی کتێبەکانییشی ئیتر سەری خۆی هەڵگرت، لەو دەرگایەوە چووە دەرێ، نەگەڕایەوە ئیستا ئەم گیاندارە گەڕاوەتەوە، سەیری یەک بەیەکی ژوورەکان دەکات، لە وێنەیەکی فانتازی لە سەر گەڵایەک ڕادەوەستێت هەور ڕادەکێشێت ناوچەوانی پێدەبەستێ، باڵندە بانگدەکات و ماچیان دەکات، لە گەڵ بەردەوامی و مانەوەی گیاندارەکە خەڵک و دراوسێ کۆدەبنەوە، منداڵێ بە کیسەڵ تێیدەگات، یەکێ ووتی پشیلەیە، لە کۆتریش دەچێت، سیمای هەموو ئاژەڵێکی تێدایە، نەخێر وڕچە، یەک دوو مناڵ کەوتنە لێدانی، لە بەر دەرگاکە دووریان خستەوە، بەڵام دیسان گەڕایەوە بۆ بەر دەرگاکە، ژنێ ووتی با خەبری پۆلیس بدەین، نەک بتەقێتەوە، پیاوێک ووتی ئەم لەوانەیە لە هەسارێکی ترەوە هاتبێ، لە دوای گریانی ئاژەڵکە، دایکەی خاوەن ماڵ ترس و گومان لە دڵیا نەما، کە ئەمە کورەکەیەتی و لە شێوەی ئاژەڵدا گەڕاوەتەوە، ئەوەتا سەری درێژ کردووە، حاجی لەقلەقە، نەخێر کیسەڵە با بیکوژین، ژنێ ووتی گوناهە بەزۆر لە گەڵ خۆی بردی، کەچی خیرا گەڕایەوە، کچە مناڵەکە ووتی دایە با بۆ خۆمان بیبەین، بەخێوی دەکەین، مناڵێ بردێکی لێدا ووتی با بیکوژین، جنۆکەیە، کچە گریاو ووتی دایە مەهێڵە، مناڵێ گورسێکی کردە ملی ڕایکێشا، بەزۆرە ملێ بردی بەڵام ئەو ئاژەڵە هەر چاوی لە سەر ئەو دایکە بوو، بەردەوام لەو ژنەی دەڕوانی، هەتا ئەو هەموو مناڵە بردیانە ناو قەرەباڵغییەکەو، لە چاو وونبوو، ئەوەی مابووە وە، هەرگیز لە یاد ناچێت، ئەو نیگایە پڕ مانایە بوو کە هەرگیزاو هەرگیز ساڕێژ نابێت و ڕەهەندی ماناکانی نادۆڕێنێ\nهەر لە سەرەتاوە چیرۆکنووس لە رێگای حیکایەتخوانەوە، بە رستەیەکی کورت دەمانخاتە بەردەم دوڕیانێک، ڕاستەوخۆ ئاماژە بە هاوکێشەیەک دەکات، رۆژێکی جیاواز دەکاتە دەرچە، هەر لە ترازاندنی دەرگای حەوشەی ماڵێکەوە ئاوێتەی رووداوێکی نامۆ و سەیر و نەبیستراو دەبین، وەستان لە نێو دەرگا، ئەو دەرگایە سنوورە، هەڵدانەوەی پەڕەیەکی تازەیە، پەرینەوە بۆ ئەو دیو دەرگا، ناسنامەیەکی نوێ دەبەخشێت بە دابەش کردنی ڕەوتی ڕووداوەکان، دۆزینەوەی پەیوەندی نیوانیان و گونجاندنیان، پۆلینکردنی ئاراستەکانیان بە ڕەتکردنەوەی ڕەگەزەکانی ڕیالیزم بۆ دژەکەی، بۆ جیهانە فراوانەکەی، خەیاڵکردن و پرسیارکردن پەلکێشمان دەکات، کات سەر لە بەیانییە، باران دەبارێ، شوێن حەوشەی ماڵێکی ئاساییە، ئامادەبوونی گیاندارێک، کە لە زمانی کیژوڵەیی ماڵکەوە، بە سەگ دەچوێنرێ، ئەم سەگە خەسڵەتی بکەرێکە توانای دروستکردنی ڕووداوی هەیە، بە ڕاشکاوی لە زەمینەی یەکگرتنەوەدا ئاماژە بە جیابوونەوە دەدات، بە مەبەستەوە دەجوڵێت، پەیامێکی دەلالی و ئینسانی هەڵدەگرێ، هاتووە مانایەک بدات بە ئێمە، گەورەیی لەوەدایە بێ زۆر لەخۆکردن لە ڕێگای نمایشکردنەوە، هاتووە هەندێ شتی شاراوە ئاشکرابکات، هەندێ شت بخاتە ڕوو، بەو هیوایەی کیژوڵەو دایکەکەی لێی تێبگەن، باوەشی ئامانی بۆ بکەنەوە، بۆنی خاکە تەڕەکە دەکات، یەک بەیەک دیقەتیان دەدات، ڕادەمێنێ، لەسەر پێ بۆیان ڕادەوەستێ، لە دەرگا دەدات، جۆری لێدانی دەرگاکە بە کردەی هەڵرژان لای دایکە لێدانی دەرگای کورەکەی بیردەکەوێتەوە، هەمان لێدانە، هەمان دەنگە، دەستەبەرکردنی دەنگ بۆ ئاوێتە کردن و گێرانەوەی یادەوەرییە، لە فەراهەمکردنی ڕابردوودا، پێدانی مانایە، ڕێکخستنی ڕەهەندەکانی هەستە، لە سەر هزرو ئایدەفۆنی بەرامبەردا، بە فەرمی ئەزموونی شوێنکاتە، هەر کردەیەکی زیندوو کردنەوە بۆ گێڕانەوەی ڕابردوو، لە پێدراوەکانی ئیستادا، بێشک دابڕانی لێدەکەوێتەوە، پەکخستنی ئەگەرەکانی یەقینە، دروستکردنی گومانە، هەرچەندە دایکە دڵی بۆی دەجوڵێت، هەستی دایکایەتی بە توندی دەیبزوێنێ، چاوی لێناترووکێنێ، بەڵام بە گوێرەی پێدراوەکانی دەق، دایکە ناتوانێ نکۆڵی لە ڕاڕایی لە بێ ئومێدی خۆی بکات، دەمێ چاوی کورەکەی بە ڕەنگی زەرد، دەمی بە ڕەش دەیبینێ، هەستێکە نامۆیە، ئاوێتەیە لە نیوان هەڵسانگدنی روانینێکە لە ئیستادا و گیڕانەوە و کشانی مانای ڕابردوویەکە، پەی بە ئەنجامەکانی نابات، مەزندە ناکرێ، یاخییە بە ئاسانی دەستەمۆ ناکرێ، گۆرینی مانایە، زیندووکردنەوەو نمایشی شوێنکاتێکی بەسەرچووە، یەقدانەوەی ئەم بارو دۆخە، جێگای پێشوازی نییە لە ئاشکراکردنی سووژە، لە چۆنایەتی من لە منی کارلێکراو، مەیاندنی عەقڵی کارایە، بە باوەرهێنان، بە پەرینەوە ڕۆحی کورەکەی لە مردنەوە بۆ ژیان، ئەمەش بە چەسپاندنی شوێن و گۆرینی بە شوێنکاتێکی دیکەوە دەستەبەردەکرێت، هاتن لە وێنەیەکی تردا دێتە بەر دیدەی، خۆی تازە دەکاتەوە، لە ناو جەستەیەکی دیکەدا، بە کردەی دۆنادۆن ڕۆحی کورەکەی هاتووەتە نێو سەگێک، یان گیاندارێکی نەزانراوە، کورێکی بێناو، بێنازناو، هیچ دەربارەی نازانین، نە تەمەنی، نە سیماو ڕووخسار، نەدرێژی باڵا نە ڕەنگی، داماڵینی کەسایەتی لە خەسڵەتەکانی جەستەیی و پیشەیی، لە ئاستی چیرۆکدا لە لایەکەوە پەیامی شۆرشێکە لە سەر دابونەرێتی باو، لە لایەکی تروە، یاخیبوون و ڕەتکردنەوەی شوناسە، قایل نەبوونییەتی لەوەرگرتنی فۆرمێکی دیاریکراو لە جەستەی گیاندارێکدا، بەم کارەش لێکچواندن و سەرلێشێواوی ئەنجامدەدات، نەناسینەوە دەخاتە ژێر پرسیارەوە، سەر وسەکوتی لە خۆی زیاتر لە هیچی تر ناچێت، پارادۆکسێ لە گەڵ مەئلوفدا فەراهەمدەکات، بەهیچ پڕ ناکرێتەوە، پینەناکرێ، ئەوەی دەیبینیت، ئەوە نییە کە بناسرێت، بەم پێیەش ڕاساندنی ئەم کەسایەتیە نەناسراوە، دەرخەی تراژیدیایەکە، ڕقێکە گەر زیادە رۆیی نەبێ، لە تراژیدیایەکەی "میتامۆرفیس" 4 ی کافکا فراونترو ئاڵۆزترە، بەوەی میتامۆرفیس کاتێ دەگۆرێت بە قالۆنچە، دەچێتە جەستەی جانەوەرێکی ناسراو و دیاریکراو، ناسینەوەکەی بە یەک ئامانج ئاراستەکراوە، ئاماژەدارە، بەڵام کارەسات ئەوەیە، کارەکتەرەکەی فاروق هۆمەر، پەرتە، دژوارە ناتوانی لە یەک شووناس و یەک پێناسەوە، لە یەک جەستەی دیاریکراودا بیناسیتەوە، ئەمەش لە ئاست نەگوتراوی دەقدا، ڕەنگدانەوەی ئەو ئەنجامە دەدات بە دەستەوە کە ڕایەڵەکانی کەسایەتی تاکی کورد لە دەرئەنجامی بارێکی ئاڵۆزی دەرەکیدا لە ناوەوە تووشی ئاشووب و ئاڵوسکاوی دەروونی هاتووە، بە ئاسانی ناکرێتەوە ناتوانێ ئەو تەمە بڕوێنێتەوە کە داکەوتەکان زۆر بە دڵڕەقی سەپاندوییانە بەسەریدا، هەر لە ناسەقامگیری ڕامیاری، دواکەوتنی ئاستی بیرکردنەوە و نسکۆی کەڵچەری و پاشا گەردانی ئابووری و جیاوازی چینایەتی، هەستکردن بە تەنیاباڵی، توند وتیژی پەیوەندییە کۆمەڵایەتی و کاڵبوونەوەی هەستی خۆشەویستی بە گشت ئاستەکانییەوە، سەرتۆپی هەموویشیان گەندەڵیە، مارکس گووتەنی " هۆشیاری لە دوو باردا گەندەڵ دەبێ، تاوان ببینی سزا نەبینی، سزا ببینی تاوان نەبینی" ، خۆ دۆزینەوە لە نێو جەستەیەکدا، یاخود نیشتیمانێکدا، کە سنووریان هەیە، وەلێ ناوو ناسنامەیان نییە، کۆکراوەی مێژوویەکە، تژییە بە چەوسانەوەو وێرانکردنی مێژوو لە سڕینەوەی جوگرافیایی نەتەوایەتی تاکمەندی جەستەیی، بۆیە گەڕانەوە بەم فاکتە بۆ ناو گۆڕەپانی ڕووداوەکان نایکاتە خاوەن جیهانێکی سەربەخۆ، وابەستەی ڕابردووە، جیهانێکی بە سەرچووە، تەنیا لە سنووری ئەو پەیوەندییانە نەبێ کە مەبەستی تایبەتی تێدا هەیە، ئایا بۆچی گەراوەتەوە، "بۆ هاتووەتە بەر ماڵیان"، چ نهێنییەکی بە دواوەیە؟ ئەمە پرسیاری ژنەی خاوەن ماڵە، واتا دایکی ئەو کورەیە کە تا کۆتایی چیرۆکەکە، نە لە ژیانیدا، نە لە هەنووکەدا، نازانین ناوی چییە، ئایا گەڕانەوەی تەنیا کۆششێکە بۆ گرێدانی ئیستایە بە ڕابردووەوە! ساتی ڕەوینەوەی گومانکردنە گەیشتنە بە یەقین، یان ترسە لە ئیستادا دەیەوێت خوشکە بچووکەکەی و دایکی بپارێزی،َ وەک کوری گەورەی ماڵ بەقای بە شیرینی پێشهاتەکان ناکات، هەمیشە هەست بە هەڕەشەی تاڵییەک دەکات، کە ئەگەرێک زیاتر هەڵدەگرێت، تا ژیانیان ژەهراوی بکات، لە پێداچوونەوەی داهاتەکانی دەقدا ئەوەمان بۆمان ڕوون دەبێتەوە کە نە لە ڕابردوودا، نە لە ئیستادا تاقە کەسێ نابینین هەستێکی جوانی بەرامبەر بنوێنێ، هەر کاتێک هەستی جوانی بداتە پووکانەوە، لە بەرامبەردا ڕەگەزەکانی توند و تیژی، کوشتن و برین و جەنگە نەبڕاوەکان هەر جارەو لە ژێر ناوی تازە لە دووی یەکدا دێن و گەش ونمادەکەن، هاوکات چەمکی عەقڵیش شکست دێنێ، بێهێزیش و خۆخواردنەوە لە دنیادا بە سەرچۆپییەوە شایی و بەزموڕەزم بە خۆوە دەبینێ، ڕۆشنبیرو خوێندەوار جێگای تێدا نابێتەوە، گەر لە داخانا نەمرێ، پەرتەواز یان ئاوارە دەبێ، گەر نا دابڕان لە تەک خۆیدا دروستدەکات، تووشی نامۆبوون وخەمۆکی دەبێت، ئەوەتانێ حەکیاتخوان لە زمانی بگێڕەڕەوەی هەموو شتزانەوە، بە ئاشکرا پێشبینیەک دەکات بە کیژۆڵە بچووکەکە دەڵێت "لە جێی ئەوەی وون بیت بەرەو قوتابخانە بروات" 5، گرێدانی ئەو ڕۆحە بەو خێزانەوە، لە خۆرا نییە جیاوازییەکان لە ئامێز دەگرێت، تێکەڵکردنی دوو گرتە لە یەک ساتدا، ئاستەکانی جووڵە بەرەو هەڵکشانی درامی ئاراستە دەکات، سەری داوەکان لە یەک تابلۆدا کۆدەکاتەوە، گرتەی یەکەم، کاتێ سەگەکە دەگری بە فرمێسک هەوینی میحنەتێک دەگرێتەوە، هەردوو دیوەکەی خەم و خۆشی لە یەک لووتکەدا یەک پێدەگرێتەوە، بە دیوێک گوزارشت لە خەمی تەمنێکی بەسەرچوو دەکات، هەلی دووبارە کردنەوەی نییە، وەک پڕاکتێکیش ناتوانێ هیچ پێشکەش دایک و خوشکی بکات، یان بە جۆرێک لە جۆرەکان پەشیمانە لە چۆنییەتی مامڵە کردنی ئەوسای گەنجێنی، کە هەڵشەو یاخی و شکستبوو لە خۆشەویستی و پەیوەندییەکانی، بە دیوێکی دیکە ئەو فرمێسکە تەلیسمی دیمانەی پاش ئەوەندە ساڵە زیندوودەکاتەوە، تامی خۆشییەک ئەداتە پاڵ پرۆژەی گەرانەوە بۆ ماڵ و هێلانەی ئاشتبوونەوە، شیمانەی قەبوڵکردنی تۆخدەکاتەوە، گرتەی دووەم وێنەیەکی فانتازییە بەلای ڕۆمانتیکدا دەشکێتەوە گێڕانەوەکەی پانۆرامیە، بەوەی سروشت هەماهەنگە لە نمایشکردن، کاتێ باران تێکەڵی بە فرمێسک دەکرێ کردەی ناسینەوە و پۆلینکردن دژوار دەبێت ، ئاوێتەبوونی ئاوی باران و فرمێسک ڕەهەندێکی ئەنەلۆگی دەبەخشن لە تەک بەیکدادانی بەخشینی مانا، لەو پنتە هەستیارەی کە خۆشی لە ناخۆشی جیادەکاتەوە، هەر ئەم جیاکارییە، ڕای جیاوازو دیالۆگ لە نیوان کچەو دایکە فەراهەمدەکات، کچەکە بە بارانەوە گرێیدەدات، دایکە بەفرمێسکەوە، ئاژەڵەکە بە هەردووکیانەوە، "کچەکەم ئەوە ئاوی باران نییە، فرمێسکە، ئاژەڵەکە دەگرێ" 6 ، کچەکە بە ئومێدی گلدانەوەی ئاژەڵکە لە لای خۆیان بە خاکەڕایی دەرگای چەند ئەگەرێک بۆ دایکی دەکاتەوە، بێسوودە، دایکە متمانەی تەنیا بە خەم هەیە، بێ ئومێدە، تەنیا بڕوای بە فرمێسکە، نەک باران گوێی بۆ ناگرێت، دڵڕەقانە دەرگاکە لە دوایی خۆیەوە دادەخات، هەرچەندە لە دواییدا بە شتێک لە بەزیی و شتێک لە سۆسەکردن دەرگاکەی لێدەکاتەوە، کە چۆن ئاژەڵەکە لە ژوورەکان ڕادەمێنێ و بەسەر پلیکانەکاندا سەردەکەوێت، بەڵام وەک کردار دایکە بێدەسەڵاتە، داکۆکی لە تەلیسمی ئەو هەستە ناکات کە دڵی دەجوڵێنێ، لە ژێر فشاری پڕاکتیزە نەکردنی ئەم درککردنە پرسیاری ئاراستە دەکات، دەکرێ بە شێوازێکی ناراستەوخۆ دەرگایەکی تازە لە چەمکی تێگەیشتنی ئێمە واڵابکات، دایکی نەبەئەرێنی نە بەنەرێنی وەڵامی تاقە کچەکەی ناداتەوە، لە سەرەتادا کردەی دەرگا داخستنی دایکە لە دوای خۆیانەوە، بە شێوەیەک لە شێوەکان بێ بەزی بەرامبەر ئاژەڵکە دەنوێنی،َ لە هەمان کاتدا ئاماژەیە بە دەرکردنی، کچەکە لە رێگای گەیاندنی ئەگەرەکانەوە، ئاژەڵکەش لە رێگای بێدەنگییەوە بە هەموو چەشنێک هەوڵدەدەن پەیامی خۆشەویستی بگەیەنن، ئیستا گوێ لە کچەکەی ناگرێت لە ڕابردووشدا گوێیی لە تاقە کورەکەی نەدەگرت، ئەمە پیشەیەتی، ناسنامەیەتی، دایکێکیی زۆردار، یەقدانەوەی کۆپییەکە لە دەسەڵاتی تاک ڕەهەندی، کەلتووری سیستەمە لە ڕۆژهەڵاتی ناوەراستدا، دایکە بەوەندەوە ناوەستێ هەڕەشەی کردنەوەی دەرگاکە لە کچەکەی دەکات، دەرگاکە خاڵی وەڕچەرخانە، ساتی یەکلاکەرەوەی هەڵویستە، بریاردانە، پنتێکی چارەنووس سازە، فاروق دەیەوێت شتێ لە ڕیاڵ دەربهێنێت، کە بە چاوی ئێمە نەبینرێت، وەلێ لە گێڕانەوەی دڕامیدا ئاشکرا دەبێت، کە میوانی نامۆو ناوەختە چۆن دیەوێت ژیانی خۆی پەیوەست بکات بە کچەو دایکەوە، بۆیە لە دەرگاکە دەدات، عانێ گۆی قوڵاخی ڕای کچەکە دەبین، هاوشان ئاژەڵکە بە شێوازێکی دی دێتەوە، کاتێ ڕوو لە ئاژەڵەکە دەکەین، کچەکە بە پێشهاتێکی دیکەوە گفتوگۆ لە تەک دایکی دەکات "ئەی چییە دایە خۆ دووپشک نییە" 7 ڕازاندنەوە و تەژیکردنی دەرکەوتەکان، بە دیوێک بەتاڵ کردنی ناوەرۆک و تەوەری خۆشەویستی بە زەقی دەخنە ڕوو، بە ئاشکرا چاوخەڵتاندن بەرهەمدەهێنن، پارادۆکس فەراهەمدەکەن، لێرە ئاژەڵکە دەردەکات بە مەرجی جێگربوونی هاوکێشەیەک کە چاوەکانی لە چاوی کورەکەی دەچێت، وەلێ هەستی خۆشەویستی وەک کردوە، کاری پێناکری،َ وێنەی کورەکەی کە لە سەر دیوارەکە جێگیرکراوە، تەنیا بووتە پرۆپاگندە، ئاماژەیەکە بۆ نواندنی ئەمەگ و خۆشەویستی، وێنەکە بەو پەری ڕێزو خۆشەویستییەوە لە ژوورەوە هەڵواسراوە، وەک کردوەش خاوەن وێنەکەش لەو دیو دەرگاکەوە دەردەکرێت، بۆ شاردنەوەی شوێنەواری ئاوڵەکانی ڕوو، چۆن مکیاژێکە، چۆن گەوجاندنێکە، لەڕووی فۆڕمەوە هەر وەک گەوجاندنی ئاژەڵەکەیە بۆ ئەوان، ئاژەڵکە بە ئەنقەست بێدەنگی کردووەتە بژاردەی خۆی، دەزانێت دایکی گۆی بۆ ناگریت، کچەکەی زیندووە گۆی بۆ ناگرێت، ئیستا لە کوی گوێ بۆ ئاژەڵیک یان بۆ مردوویەک دەگری،َ دڵنیاشە لەوەی پرۆسەی گۆێگرتن نەماوە، ئەزمونی کەلتووری بیستن دەمێکە لەم هەرێمەدا بەسەرچووە، گووتاری دەق جیاوازی و دژایەتی جەمسەری دوو شوێنکات دەخاتە بەردەست، لە فاکتەکانی هەنووکەدا، فاکتەرەکانی بێدەنگی ڕادەستبوون نییە بە نائومێدی، ئەوەندەی ڕەگەزەکانی ئاشتبوونەوەی تێدا ڕەچاو دەکرێ ئەوەندە یاخیبوونی ڕابردووی لە سەر بونیاد نانرێَ، گەر پیلانی بێدەنگییەکەی بەشێک نەبێت لە دەنگ و ئاخاوتن و ئەجیندای گەڕانەوە هەڵنەگرێت، ئەوا بێشک جۆرێکە لە نەرمی و لە دانای و لە خۆگرتن، گەر لە ڕابردوودا دەنگ و هەراو تووڕەبوون و سەرهەڵگرتن و تەراوگەی بە دوایخۆیدا هینابی،َ ئایا بە ئاراستەی پێچەوانە، بێدەنگی سەقامگیری و گەڕانەوە بەدەستناهێنی، گەر ڕاساندنی ناڕەزایی و ژاوەژاو، ڕێنوماییەکانی خۆ گونجاندن هەڵوەشێنێتەوە، نەتوانێ لە ڕابردوودا جیاوازی دروستبکات، ئایا لەم بێدەنگییەی ئیستادا دەتوانێ ئەو جیاوازییە فەراهەمبکات، گەر ئەوسا چەکەڕەی فەوتاندنی بەرهەمهێنابێ، ئایا ئیستا دەتوانێ بەر لەگەیشتن لە نێویبەرێت، گەر ئەوسا بە ناسنامەو بە نەبوونی جانتاوە، لە پرینسیپەکانی مانەوە وەک مرۆڤ داکۆکی دەکات بۆ ئەوەی جانتای هەبێ، سنوورەکانی کەسایەتی خۆی تێدا کۆبکاتەوە نەبوونی جەنتا ئاماژەیەکی دەلالیە بە لەق بوونی شوێن، لە هەرشوێنی جەنتات هەبوو، مانای ئەوەیە شوێنێکت هەیە بەستنەوەیەکت هەیە بە شوێنێکەوە پابەندیت، گەر بچووک و کاتیش بێت، ڕووبەرێک هەیە پڕیبکەیتەوە، تڕاژیدیای ئەم برادەر هێزە سەرەکییەکەی وابەستبوونی بە شوێنەوە وونکردوە، لە سەرجەم ئاستەکانی خۆشەویستیدا هەڵلوشین سەروەرە لە تەنگەژەو هەستی بێ ئومێدی ، لە گیانەڵابوونی هیوادا هیچ نەماوە خۆی پێوەبگرێ، بەتال،َ خودی خاڵی، سەری خۆی هەڵگرت، ئایا ئیستا محاڵ نییە بتوانێ بگەڕێتەوە، داوای شوێن بکات و بەتاڵییەکانی پڕکاتەوە، هەستی خۆشەویستی بگێرێتەوە، ئایا دەتوانێ پردی لکاندنی دوو شوێنکاتی جیاواز بەدژەوابوونەکانییەوە بەیەکەوە گرێبدات، کاتێ لە ژێر فشارێکی دەروونیدا دەتەقێتەوە، وەک دەرئەنجامێک کردەی بێزاری هێڵنجی پێدەدات، جوانییەکانی سروشت نابینێ، پێ لەوە دەنێ هەستی خۆشەویستی نەماوە، ئایا ئەمە وەک دەرهاویشتەیەک هەوێنی پرسیارگەلێک ناگرێتەوە، پێویستی بە ڕوونکردنەوەیک زیاتر نییە، ئایا ئەم هەڵوێست وەرگرتنە، تۆڵەکردنەوە و سزادانی خودی خۆی نییە، کە ڕۆژێ لە ڕۆژان خەونی هەبووە، ئیستا متمانەی پێنەماوە، یان پەرچەکردارێک نییە ڕووە نێگەتیڤەکەی وەرگرتووە، بەو پێیەی " هەر شتێک لە ڕادە بەدەر پتر بوو هەڵدەگەڕێت و دەبێتە دژەکەی" 8 ، بێ نرخکردنی بەهاکانی مرۆڤ، لە دەرئەنجامی جەنگ و وێرانکارییەکانی وەشاندنێکی محاڵە بتوانێ ئۆقرە بگرێ، خۆی لە کردەی سەگبوون بپارێزێ، ئاگری جەنگ دۆزەخێکە لە دەرەوەی هەڵبژاردەکانی ئەمەوە هاتووە، سارتر گووتەنی " ئەوانی دیکە دۆزەخن" 9 لە دۆزەخدا جگە لەوەی لێبوردن نییە، شتێکش نییە ناوی هێمنکردنەوە و دڵدانەوە بێت، هەر لەسۆنگەی ئەمەشە سەرجەم هەوڵەکانی دایکی بۆ مانەوەی کورەکەی بێسوود دەبێت، ئەم وەک دایکی ڕادەستی سڕ کردنی دۆزەخی داکەوتەکان نەبووە و نابێت، ئەم وەک دایکی لە دوای دۆزەخەوە، گەشبین نییە بە هەبوونی بەهەشتی ئایندە، ئەم لە ڕێگای سەرخۆهەڵگرتنەوە تەژییە بە رەتکردنەوەی ئەم دۆزەخەو دەست و پەیوەندەکانی، ئەم جگە لە رۆیشتن و دوورکەوتنەوە، بە هیچ چارەسەرێ گەشبین نییە، ئەم ڕەشبینە بەوەی چیتر بەرگەی بەدۆزەخ کردنی داکەوتەکان ناکات، مەجبوری مانەوە نییە، دەروات سەری خۆی هەڵدەگرێت، ئامادەیە دۆزەخێکی دیکەی نادیار تاقیبکاتەوە، دایک چییە.. نیشتیمانی بێ ئیرادە چییە، کە نەتوانێ ئاسوودەی و سەقامگیری بە تاکەکانی ببەخشێت، ئەم نایەوێت لە نێو مێگەلدا تاکێکی سواو بێت، ئەم وای پێ باشترە ڕەشبینێکی بە ئیرادە بێت، پارادۆکس فەراهەمبکات لە تەک گەشبینێکی بێ ئیرادە، گرامشی گووتەنی "ڕەش بینێکی بە ئیرادە نەک گەش بینێکی بێ ئیرادە"10 ئەم ئیرادەیە لە هیچەوە نەهاتووە، بەڵکو پاشخانی ڕۆشنبیری لە دواوەیە، لە ئەشقی کتێب و شەونەخوونییەوە سەرچاوەی گرتووە، لەیەک کاتدا قەیرانی ئابووری و تەنگژەی بوون، ناتوانێ کتێب و دۆزەخ لە یەک پێگە کۆبکاتەوە، ڕەنگە کتێب بفرۆشرێت و لە ناوبچێت، بەڵام مەعریفە نافرۆشرێت و لە ناو ناچیت ، دوانەی کتێب و مەعریفە، وەک دوانەی جەستەو ڕۆح وایە، پابەندی یەکن، هەر دابڕانیک مردنی جەستەو کۆچکردنی ئەوی تر واتا ڕۆح دەستەبەردەکا، بوونی ئەم بە کتێبەوە بەندە، جوانییەکانی ڕۆحی بە مەعریفەوە گرێدراوە، کەواتە بە هەبوونی کتێب، جوانییەکانی معریفە ئامادەباشی هەیە، بە فرۆشتن و نەمانی کتێب، تیرکی جوانییەکانی مەعریفە، ڕۆح ئاسا بێ بەربەست بە تاک ڕەویانە کۆچ دەکەن، درککردن بە مردنی پێشوەختەی خۆی، لە دوایی فرۆشتنی کتێبەکانییوە ئاشکرا دەبێت، خۆی بە مردوو دەزانێ، لەوە زیاتر هیچ نەماوە دەبێ ڕۆحی خۆی لەو دۆزەخە رزگاربکات، سەری خۆێ هەڵگرێت، لە دوای کردەی هەر ڕۆیشتنێکی ڕاستەوەخۆ بۆ چارەسەرکردن، نهێنی زامی گەڕانەوەیەکی ناراستەوخۆ هەیە ، ڕۆیشتن و بەجێهێشتنی دۆزەخ توانایەکی بێ سنووری هەیە لە سڕینەوەی شتە جوانەکان، گەڕانەوەش لێکەوتە بۆ دۆزینەوەو بڕینی هەردوو هێڵە هاوتەریبەکەی دۆزەخ و بەهەشتی لە دەستچوو، هەردوو جەمسەرە بەیەک نەگەیشتووەکەی مردن و ژیانە، پەرتە، بۆشاییەکە لە نیوان ژیان و مردندایە، لانەوازە لە مردن گەڕاوەتەوە، تامەزرۆی ژیانە، تینووە بە ڕادەی دوورکەوتنەوەی لە مردن، بە زیادەوەش هەڵپە بۆ ژیان دەکات و تێر ناخوات، سەرسامە بە هەبوونی ژیان لە ژینگەیەکدا کە سەرەکەترین هۆکارەکانی ژیانی تێدا نەبووە، کە لە ژیاندا بوو بۆ ئاوێک دەگەرا بیهێڵێتەوە، زیندوویەتی پێببەخشێت لە هەستی مردن دووری بخاتەوە، ئەو ئاوە نەبوو ماڵێکی مردوو، کۆمەڵگایەکی مردوو، مرۆڤێ زیندوو ناخوازێت، یان دەبێت لەو گۆڕستانە بمێنێتەوە، بە مردنێکی فەلسەفی بمرێ، یان دەبێ لە پێناو بیروبۆچوونەکانی سەریخۆی هەڵگرێت، لە گەڕانەودا دوای "سەرکەوتنی داخراو"11 مردنی خاوەنەکەی، ئاو چ بەهایەکی دەمێنێ، هەر بۆ خۆت ئاو بخۆرەوە هیچی لێ بەرهەم نایەت، مردەلۆکی ترسی زیندووبوونەوە و ئاوەدانبوونەوە هەڵناگرێت، تینویەتیش ناشکێنێت، ئەم مردووە، ناسنامەی زیندووی هەڵگرتووە بۆیە لە ئاو خواردن تێر ناخوات، دایک و خوشکی و گەڕەک و شار زیندوون بە ناسنامەی مردنەوە ماونتەوە، ئاویان بۆ کراوەتەوە، بەلوعەکەیان وەک جاران بێ ئاو نییە، ئاویان هەیە ژیانیان نییە، هزرو خۆشەویستیان نییە، نەترسی مردنیان هەیە، نە لە ژێر هەڕەشەدان تا بیر لە ڕۆیشتن بکەنەوە، رایەڵەکانی وێنەکە دژوازە بە خستنەڕووی دوو سەردەمی جیاواز، سەردەمی خەباتی مانەوەی پێش ڕاپەرین و سەردەمی ڕادەستبوون و گەڕانەوەی دوای ڕاپەرین، سەردەمی ئاوێتەکردنی ڕەنگەکانە، یەقدانەوەی ڕەشی ڕابردووە لە نێو پاییزی زەردی هەنووکەدا، سەردەمی کەشفکردن و بۆنکردن و کاتی ناسینەوەیە، گەڕانی بەنێو ژوورەکاندا، سەرنجدان و بۆنکردنی بەردەوام، گەیاندنی پەیامێکی ئاشکرایە، لە ڕێگای گرێدانی سەردەمە جیاوەزەکانەوە ئەم بناسنەوە، بیر لە ئایندەیەکی تر بکەنەوە، ئەم بۆچوونە یەکدێتەوە لە تەک ئەم پەندە ئیسپانیە کە دەڵێت" ڕابردوو بە وێنەی ئیسفەنجێک بگووشە و ئیستا وەک گوڵێک بۆن بکە و ماچی بۆ ئایندە بنێرە" واتا ئامانج لە گەڕانەوەی ئەم زیاتر بۆ ئاشتبوونەوەی لە گەڵ ئایندەو نۆستلۆژیادایە ، گریان و پێکەنینی لە یەک ساتەوەختدا ئاماژەیە پەلارە بۆ کاڵفامی دایکی، هەر لێیناگات، گیڕانەوە هاوتەریبە لەبەر ئەوەی نووسەر کە لە پشت حەکایتخوانەوە خۆی حەشارداوە، جارجار رۆڵی گێڕانەوە بە دایکی دەسپێرێ، دایکی بگێڕەڕەوە بە زمانی منی قسەکەرەوە، پێ لەو راستیە دەنێ کە ئاژەڵەکە لە شوێنکەدا دەوەستێ، دەبێتە باکڕاوندێ بۆ پەردە هەڵماڵین لەسەر شێتبوونی کورەکەی، سوتاندنی ئەو کتێبانەی کە لە کتێبخانەکەیدا مابوونەوە، بە مانایەکی تر ئەم زۆربەی کتێبەکانی فڕۆشتووە ئەو کتێبانەی ماونەتەوە هەڵبژاردەن، لە سۆنگەی ئەوەی بە جۆرێک لە جۆرەکان پەیوەستن بە ژیانی تایبەتییەوە، هەر یەکێکیان بە جۆرێک رۆڵیان هەبووە لە داڕشتن و لە پێکهاتەو لە پاراستنی نهێنییەکانی، بۆیە تایبەتمەندییەکیان هەیە، قابیلی فڕۆشتن نین، دڵی نەهاتووە بیانفڕۆشی،َ لە ساتە وەختێکی زۆر شپرزەدا کە هزر پڕزی لێدەبرێت سنوورەکانی دان بەخۆداگرتن تێکدەشکێت، ئیتر هیچ لەمپەڕێک لە نیوان من و نامندا نامێنێ، ئا لەو ساتەدا بە گرتەیەکی زۆر فانتازی تەژی بە تراژیدیای کەنارکەوتن، فاروق هۆمەر لە گەڵ بەیاندا تابلۆیەک دەرازێنێتەوە، بە ئاهەنگی هەڵهاتنی ڕۆژێکی تازەو بە هەرسهێنانی مڕۆڤێک بێ پرسە لە سووتاندنی کتێبەکانیدا سەمای مەرگ دەکات، هیچ ئاساوار و ژیلەمۆیەک لە سەر زەوی بەجێناهێڵێت، هەر پەڕەیەکی سووتاو دەنگێکە، ناڵەیەکە، بەشێکە لە ڕۆحی، بەشێکە لە هەبوونی، هەڵسپاردنی ڕۆحی بە پۆلینکردنی ئەو کەسانەی لە گۆڕینی ڕێڕەوەی مرۆڤایەتیدا مێژوویەکان ئەنجامداوە و دابڕانێکیان فەراهەمکردووە، هەر یەک لە سوکرات * ، لە شەوە سپییەکانی دۆستۆیەڤسکی **و لە مەسیحدا، پەنابردن بۆ زیندووکردنەوەی ئەم ناوانە، گوزارشتە لە تایبەتمەندی و بارگاوی بوونی ڕۆحە، بە ڕەنگەکانیان درککردنە بە ژان و ژۆیان تامکردنی کێشەکانیانە، خۆ دۆزینەوەیە لە ناویاندا، ڕەنگدانەوەی شووناسییەتی، نیشتەمەنییەکە لە ناخیوە سەردەکات، ناتوانێ لێی رزگار بێت، هەر یەکەو بە شێوازیک و بە چەشنێک پشکێکیان لە ڕۆحی پچڕیوە، لە سوکراتەوە خودی خوی ناسی، ڕەخنەی لە دەسەڵات گرت، لە شەوە سپییەکانی دۆستۆیەڤسکییەوە فێری تەنیایی و ئەوینی یەک لایەنە بوو، ئەو کچەی خۆشیدەویست یارمەتی ئەدا، حەزی لە کورێکی تر بوو، لە دواجاردا لەو کاتەی ئەم ئەیەوێت بێدەنگی بشکێنێ، ئەوینی خۆی بۆ ئاشکرا بکات، ئەو دەڕوات لە تەک ئەو کورەی کە فەرامۆشیکردبوو، ئەمەش بێ ئومێدیەکی تر، داخستنی دەرگایەکی تر لە ژیانیدا ساغدەکاتەوە، دەرگای یەکەم دایکییەتی، پەیوەندییەکی پتەوە خودی داگیر کردووە، تووڕە بوون و هاتوهاواری تەنیا بۆ گێرانەوەی خودی لە دەستچووە، ئەم لە تاوانا نەبا وون بێت فریای خۆی دەکەوێت بەجێیدەهێڵێت، دەنکەکەی حەشارگایەکە، ئەلتەرناتیڤی دایکییەتی، دۆزینەوەی خودە، خۆی تێدا دەبینێ، بێدەنگییەکەی ترسە، نەوەکوو ئەمیشی لە دەست بچێت، بەڵام ئەفسووس پێش ئەوەی بێتە دەنگ دەنکەکەی ئەم بەجێدەهێڵێت، ئەم هەمیشە قوربانی بووە، لە سوکرات بووە قوربانی مەعریفە، لە شەوە سپییەکانی دۆستۆیەڤسکیدا، ئەوینی خۆی دەکاتە قوربانی ئەو کچەی کە خۆشیدەویست، دوا شت معریفەو ئەوین کۆدەکاتەوە، مەسیح ئاسا خۆی دەکاتە قوربانی، بە مردنی خۆی ژیان بۆ ئەوانی تر مەیسەر دەکات، گەر ئەوسا مەسیح لە خاچ درابی،َ ئەوا ئەمیش بە جۆریک لە جۆرەکان لە خاچ دراوە، هاوکێشەی مردوویەکی زیندوو بە یەکیانەوە دەبەستێ ، مەسیح بۆ دابینکردنی داد پەروەری و خۆشەویستی، لە ئاخر زەمندا دێتەوە، ئەمیش لە ئیستادا بۆ هەمان پەیام گەڕاوەتەوە، مەسیح لە خاچ دەدرێت، ئەمیش هەڵگری پەیامەکەی مەسیحە، لە دوای پەیوەندی دوو خۆشەویستی دۆڕاو، کۆمەڵگایەکی سەقەت، شەرو لێکەوتەکانی، بە فەرمی شوێنی لە دنیادا نەماوە، بە ئاگرەوە لە دەرگاوە دەردەکرێت، دابەشکردنی ڕووداوەکان، دۆزینەوەی پەیوەندی نیوانیان، رێکخستنیان لە هاوکێشەیەک کە دیفاکتۆ بگۆرێ بۆ دژەکەی بۆ خەیاڵکردن یان ڕەگەزەکانی ڕیالیزم وەرچرخێنَی بۆ گرتەیەکی فانتازی، وەک ئەوەی نووسەر لە ڕەوتی گێڕانەوەی بە دوای یەکدا ڕەچاویان دەکات و جیایاندەکاتەوە، لە گرمەی تەنگژەی کەنارکەوتنەدا، جارێکی تر هەڵدەسێتەوە، هەستێ دەیگێرێتەوە لەو دژەوابوونەدا، جارێکی دیکە خۆی نمایشدەکات، هەوڵدەدات بوونی خۆی بسەلمێنێت سارتر ئاسا لە دژایەتی ئەوانی تردا بوونی دەسەلمێنێت، گەر بە کردەویی لە ژێر فشاری داکەوتەکاندا دۆڕابی،َ ئەوا بە دیوەکەی تردا، لە دەرخەی خەیاڵ و فانتازیادا خۆی دەکڕێتەوە و دیباتەوە، کاتێ ئازووقەی خۆشەویستی هانی ئەدا باوەش بە دارهەنجیرەکەدا دەکات و لێینابێتەوە، هەرچەندە باران دەیگرێتەوە ڕۆژئاوا دەبێ، شەوی بەسەرا دێ خۆرهەڵدێ، ڕاگیری بە چەقینی بە دار هەنجیرەکەوە دالێکە بۆ مەدلولی مانەوەو خۆشەویستی، هەر وەک باران دالێکە بۆ زیندووبونەوە ، سەردەکەوێت، تا لەسەر تاقە هیوایەک تاقە گەڵایەک لەنگەر دەگرێ، دەوەستێت، ئەم گەورە دەبێت، خۆشەویستی نامرێ شار لە سۆنگەی ڕق وجەنگەدا بچوک دەبێتەوە، دەمرێت، دوانەی جەنگ و شار گەر لە گۆشە نیگایەکی دیکەوە ووردبوونەوەی بۆ بکەین، دەکرێت یەکبێنەوە لە گەڵ دوانەی من و دەسەڵات، ئەو جەنگەی کە لە ناخیدا هەڵگیرساوە کەمتر نیە لەو جەنگەی کە لە دەرەوەی ئەمدا ڕوودەدات، دەستپێکی جەنگی ئەم لە هەژموونی دایکیەوە پەل دەهاوێت، سەرنجبدەن هیچ جۆرە ئاماژەیەک نیە بە هەبوونی ڕۆڵی باوک، پێدەچێت دایکی بێوەژن بێت، رۆڵی باوکشی بگێڕێ، بێوەژن هەم سۆزە وەک دایک، هەم دەسەڵاتە وەک باوک، ئەم لە نیوان دوو بەرداش پەرت بووە، دایک بە دیوێک خۆشەویستی دەنوێنێ، بە دیوێکی تر زۆرداری و دەسەڵات پەیڕەو دەکات، ئەوە دەنگ و گازندەی دەسەڵاتە لە گەرووی دایکییەوە سەردەکات" ئای کوڕەکەم چەن عەزێتی ڕۆحت داوم لە هەر کوێ رۆحت شاد بێ زیندوویت یان مردوو" 12 ئەمە پتر لە گووتاری سیاسەتمەدارێک دەچێت سەیری دژەوابوونەکان بکەن، عەزێتی ڕۆحت داوم/ ڕۆحت شاد، ناشرین کردنی لایەکە، بەرانبەر بە جوانکردنی لایەکەی تر، زیندوویت / مردوویت، بێ منت کردن و بێ نرخکردنە بۆ ئەمی دەسەڵات، جیاوازی دروستناکات، چۆن عەزێت و ئازارەکە لە بیرناکات، چەند لێبوردنش ئەنجامدەدات، گەرچی وەک نیشتیمان دایکی هەیە، بەڵام وەک پێشەوا باوکی نییە، پەرتە، هەمیشە بەترسی بۆشایی شوینی باوک گەماڕۆ دراوە، ئەم هەستە لای فاروق لە چیرۆکی باوکم دا بە ئاشکرا ڕەنگدەداتەوە، هەمیشە دەسەڵاتی باوک گەروەک پیویستش نەبێ دەتوانێ هەستی دڵنیابوون بۆ خێزانەکەی بێنێت، هەستکردن بە هەڵتۆقینی ئەم بۆشاییە، دوو کەرت بوونی ئەمی بکەری لێدەکەوێتەوە، لە گێژنەی خەمێکی ئەبەدیدا دەخولێتەوە، ناگات بە مەرام، بە دیوێک هەستدەکات کوری گەورەی ماڵە، خۆی بە پیاو دەزانێ، دەیەوێت جێگای باوکی بگرێتەوە، بە دیوێکی تر لە لایەن دایکییەوە دووچاڕی کێشەبووە، دایک نایەوێت دەسەڵاتی ڕادەستی کورەکەی بکات، وەک بیوەژنێک تەنیا متمانە بە خۆی دەکات، ئامادە نییە دەرخستنی کورەکەی ببێتە هۆی سڕینەوەی خۆی، وەک دایک ئەمە هێڵی سوورە، کۆدیتایە، نەمانی باوک کێشەیە، بۆشاییەکی چەورە بۆ جێگرتنەوە، بانگشەی شەرێکی نهێنی ناوەخنە، دەرچەی ئەم کێشەیە لەسەر دوو ئاستدا ڕایەڵەکان ڕەنگدەکات، قۆناغی یەکەم بۆ پتەوکردنی پێگە و سەپاندنی دەسەڵات، کورەکە پەنا بۆ سەنگەرەکانی ڕۆشنبیری دەبات، بە خەباتی ڕۆشنبیری قەرەبووی هەست بەو کەمبوونە دەکات کە دایکی پێی بەخشیوە، هەر لە نەبوونی حیکمەت، خۆشەویستی و دادپەروەری، هەر لە بەڕ ئەمەشە هانا دەبات بۆ هەر یەک لە ئەریستۆ، لە شەوە سپییەکانی دۆستۆیەڤسکی و لە مەسیح، لە پاش سووتاندنی ئەمانە و دەرکردنی بە ئاگرەوە کاردانەوەیەک ڕوودەدات، دەچینە قۆناغی دووەم ئەم قۆناغە، خۆ نمایشکردنی کردەوییە، گۆاستنەوەی بۆ پڕاکتیک، بە پڕۆسە خۆ هەڵواسینە بە کەسانێکی شۆڕشگیرەوە، ئازاردان و داخکردنی بەرانبەرە، کاتێ بە ئەنقەسد کەسیک دەهێنێتە ماڵەوە دەڵێت دایە ئەمە "وڵ سۆینکا"13 یە وەک هەرەشەیەک پێناسەی بۆ دەکات، ڕاستەوخۆ ئاماژە بۆ هەڵاتنی خۆی سازدەکات، یان زەقترو تۆختری دەکات، بە بەردەوامی برینەکەی دایکی زیاتر پڕ ئازار دەکات، بە ناو هێنانی "لۆرکا" 14 ی شاعیر پیناسەکردنی قەوارەی تۆڵەیەک زیاتر لەخۆ دەگرێ، ئەوەتا لە ئیستادا، ڕۆحی کورەکەی لە ناو ئەو ئاژەڵەدا خۆی ئاشکرا دەکات، بەمەش لێکەوتەی بەراوردێکی پراکتیکی ئەنجامدەدات، کردەی جیاوازییەکان زەقدەکاتەوە، لە نیوان دنیای خەیاڵی پاکی شاعیرانەو دنیای پێدراوی پیسی داکەوتەکان، یان لە نیوان دنیای سروشت و دنیایەک کە لەسەر گومان بونیاد نراوە، ئەمەش لە ڕێچکەی خەیاڵکردنی دایکەکەوە فەراهەم دەکرێت بە گۆڕینی ڕیالیزم بە خەون کە مۆرکێکی داهێنەرانەو دەروونی هەڵدەگرێت، هەڵهێنجان لە دەقی نائامادە ئەوە ئاشکرا دەکات، ئەمی دایک لە بری ئەوەی بڵێت دڵم پڕ لە حەسرەتە، بەوەی هەلی پەشیمانی بۆ نەماوەتەوە، ئەوەی ڕۆی ناگەرێتەوە، بوو بە یادەوەری و خەیاڵ، بە لێوگفت بۆ ئێمە دەیگێرێتەوە دەڵێ "ئەو ئاژەڵە دڵ پڕ لە حەسرەتە دەبینم لەو بەرزاییەوە وەستاوە و دەیەوێت دەست بات لە هەورەکانەوە..هتد"15 ئاوێتەکردنی خەیاڵ لە تێکشکاندنی ڕەهەندەکانی واقعەوە ئەنجامدەدرێت، خەیاڵی فانتازی ئەلتەرناتیڤی حەسرەتەکانی واقعی لە دەستچوو جۆرێکە لە پاکانە، شانازییەکی بەر هەستەکیە کە چۆن باڵندەکان بانگ دەکات، ماچیان دەکات، یان لەسەر گەڵایەک وەستاوە فاروق هۆمەر پێچەوانەی زۆربەی چیرۆکنووسان بە زمانێکی سادە وێنەکان دەکات، بەڵام بە مانایەکی قووڵەوە بارگاوییان دەکات، ڕامکردنی زمان توانایەکی باش دەستەبەردەکات لە گەیاندن و لە کەشفکردنی خواست و دەرخستنی جیاوازییەکاندا، لە سەرجەم ساتەکاندا، هەست بە لێکترازندنی دەنگەکان دەکەین، گێڕەڕەوە هەوڵی داوە کەسانی جیاواز بێنێ و کۆیانکاتەوە، ڕۆڵیان بداتێ، خەڵکێ بێ ئیش و کار خەڵکێ سادە، هەر لە دراوسێ و پیرەژن و مناڵ، پەی بە نهێنی ئەو بوونە نابەن، نادیارە، لە فۆڕمێکدا دەرناکەوێت تا لەسەر بنەمای لێکچون ناسینەوە دروستبکەن، کێشەی سەرەکی خەڵکەکە ئەوەیە کە ناتوانن جیاییبکەنەوە، ناوی لێبنێن، هەر یەکەو شتێک دەڵێت لە تەک بریاردان و شووناسدا یەکنایەنەوە، بۆچوونی جیاواز و تێکڵاوی لێدەکەوێتەوە، ئاوێنەیەکە هەر کەسێ دێت خۆی تێدا دەبینێ بە ناشرینیبێ یان بە جوانی، ئەم خەڵکە نوێنەری توێژەکانی کۆمەڵن، پێوەرو سامپڵێکن ئاستی گەشەی مامڵەی مرۆی ئاشکرا دەکەن، هەر یەکەو هەڵگری ئەو خەسڵەتەیە کە ناوی لێدەنێت، هەر لە سەگ، کیسەڵ، پشیلە، کۆتر، ورچ و حاجی لەقلەق، ئەم بوونەوەرە فرە دەنگی ناسنامەکان دەردەخات، ناسنامەی هەرچی بێ چ تاوانێکی کردووە تا دەرکرێت، ئینجا لێبدرێت و ئازاربدرێت، ئەوەی بە تاوان هەڵدەسێدەت و لێیدەدات سزانادرێ، کەچی بێتاوان بە ئاشکرا سزا دەدرێت، لێرەدا نەک مرۆڤ بەڵکو ئاژەڵیش لە زوڵم و ستەم رزگاری نابێ، ئەم پەنای بۆیان بردووە، هاتووەتە بەر دەرگاکە خۆی بدۆزێتەوە، کەچی ئەوان، بە زۆربە لێدان و ئەشکەنجەدان دووری دەخەنەوە، دەگەڕێتەوە، رێکنەکەوتن لە سەر هاو شێوە بوون، پەیوەندی هەمە ڕەنگ دادەڕێژێت، بیرۆکەی جیاواز فۆرمۆڵە دەکات، تێنەگەیشتن ڕێگا خۆشکەرێ بە توانایە بۆ پەی بردن بە گومانی خراپ، هاندەرێکی گونجاوشە بۆ چەواشەکاری و بەلاڕێبردن، ئەم گیانەوەرە نە پەلەماریانی داوە نە هیچ، تەنانەت هیچ دەنگێکشی لێوە نایەت، ئیتر ئەم ترس و گومانە لە پایەی چی، لە داوا کردنی پەناو خۆشەویستی بەولاوە چ تاوانێکی نەکردووە تا ژنێ لەو لاوە پێشنیاری ئەوە بکات بدرێتە دەست پۆلیس، نەک بتەقێتەوە، ئەمەش ئاماژەیەکی ئاشکرایە بە نەبوونی زمانی لەیک تێنەگەیشتن و قەبوڵکردنی یەکتر، گوێ نەگرتنە لە یەکتر، ئەوەی نەتوانێ شتێ بە خۆشەویستی بێنێ، هەوڵ ئەدات بە ڕق و کینە بیهێنێ، گەر نەتوانێ گوڵ پێشکەش بکات، خۆ دەتوانێ دڕک دەستەبەربکات، گەر نەتوانێ ژیانیان بۆ دەرخات، خۆ دەکرێ مەرگیان بۆ بێنێ، دوا شت، گەر نەتوانێ لە ڕابردوودا، وانە وەربگرێت دەتوانێ لە ئیستادا چاو بنووقێنێ، ئایندە ڕەشکاتەوە، ئەوان لە هەسارێکدان خۆشەویستی تێدا نەماوە بە زەوی ناودێر کراوە، ترسی تەقینەوەی لێدەکەن، ئەمیش نامەی خۆشەویستی پێیە، بۆیە گومانی ئەوەی لێدەکەن کە لە هەسارەیەکی دیکەوە هاتبێ، ئەوە خەمکانی خۆشەویستیە، ئەوە گریانی پاکژبوونوەیە، جەمسەرەکانی ناسینەوە بەیەکەوە دەبەستێت، هەست دەبزوێنێ و گومان ناهێلێت، دایکە دڵنیا دەکات کە ئەوە کورەکەیەتی لە شێوەی ئاژەڵدا گەڕاوەتەوە، لە ڕابردوودا ئەم بە ویستی خۆی دایکی بەجێهێشت، وەلێ لە ئیستادا کە گەڕاوەتەوە بێ ویستی خۆی دایکی دەستبەرداری دەبێت، وازی لێدینێ، بە قسەی کچەکەشی ناکات گلی ناداتەوە، دەیداتە دەست چارەنووسێ نادیار، پەرتبوونێکی تر، لە قاوغێکی تر، گریانی کچەکە بە دوای خۆیدا دێنی، لە کۆتاییدا چیرۆکنووس وەک گوزارشتکردن لە کارەسات و زیندووکردنەوەی تراژیدیای لە یەک پچران، لەڕێگای کڵۆم کردنی ئەنەلۆگییەوە بە کراوەی هەڵماندەسپێری بە دژەوابونێک لە بەرانبەر دوانەی وون بوونێک و دۆزینەوەی نیگایەک، تێڕامانێک، لە دیدەوە دەردەچێت کوونادڕ دڵدەپێکێ، سۆمایەکە جەرگبڕە، هەرگیز زەمەن ناتوانێ کاڵی بکاتەوە، لە یادەوریدا بە نەمری دەمێنێتەوە، نیگایەکە بە جوانترین زمان ئاخاوتن دەکات بە زمانی چاو، بە ئاوێنەی دڵ پەیامەکەی دەگەیەنێ دووبارەی دەکەینەوە هەتا هەتایە ڕەهەندی ماناکانی نادۆرێنێ، بۆشایی ئازارەکانیشی سارێژ نابێت، نیگایەک لە دڵەوە دەرچێت، دەچێتە دڵەوە، نەمرە، شوێنکات ناتوانێ کاڵی بکاتەوە.\n1 ـ فاروق هۆمەرـ سەرگەردانییەکانی پیاوێکـ ـ چاپی دووەم ـ 2011ـ چاپخانەی یاد، بازاری سۆز، نهۆمی سێیەم ـ ساڵ 2011\n2 ـ عەتا قەرەداخی ـ شکستی پرۆژەی کوشتنی باوک ـ گەڕانەوە لە خەیاڵەوە بۆ واقیع ـ چاپی یەکەم ـ دەزگای چاپ و پەخشی سەردەم ـ سلێمانی ـ ساڵی 2004 ـ ل 168\n3 ـ فاروق هۆمەرـ نیگایەک پڕ لە گرفتاری ـ چاپی یەکەم 2011ـ چاپخانەی یاد، بازاری سۆز، نهۆمی سێیەم ـ ساڵ 2011\n4 ـ فرانز کافکا ـ میتامۆرفیس ( المسخ) ـ ترجمە مبارک وساگ ـ منشورات الجمل/ میتامۆرفیس ناوی کورتە رۆمانەکەی کافکایە مەبەست لە گۆرانکارییە کە بەسەر پاڵەوانی رۆمانەکەیدا دیت کە ناوی کریکۆری سامسایە\n5 ـ هەمان سەرچاوەی ژمارە 3 ـ ل 83\n6 ـ هەمان سەرچاوەی ژمارە 3 ـ ل 85\n7 ـ هەمان سەرچاوەی ژمارە 3 ـ ل 86\n8 ـ پەندێکی عارەبییە\n9 ـ عبدالرحمن بدوی ـ دراسات فی فلسفە الوجودیە ـ المسرحیە جلسە السریە ـ گبعە الاولى ـ المۆسسە العربیە للدراسات والنشر 1980 ـ ێ 267\n10 ـ بەکر دەروێش ـ کۆمیدیای سیاسەت ـ چاپی یەکەم ـ لە بڵاوکراوەکانی یەکێتی نووسەرانی کورد، لقی کەرکووک ـ چاپخانە : کارۆ ـ ل 85\n11 ـ یسینین قێائد مختارە ـ نقلها عن الروسیە حسیب شیخ جعفر ـ دار الرشید للنشر ـ ێ 9 / مەبەست لە سەرکەوتنی داخراو مردنی خاوەنەکەی و نەمری بیروباورەکەی\n*ـ سوکرات فەیلەسوفێکی یونانییە لە 370 ی پ، ز لەدایک بووە، بە بیرو هزری لە فەلسەفەدا شۆرشی کرد، بنەماکانی زانستی ئەخلاقی دانا، دابرانێکی وای دروستکرد فەلسەفەی کردە دوو بەرەوە، بەرەی پێش خۆی، بەرەی دوای خۆی، فێردکرنی بە لێوگفتەوە بوو پرسیارو وەڵام بوو، ڕەخنەی لە دەسەڵات گرت، مێمڵەکانی بە زەندەقە تاوانباریان کرد، بە ئەڵقاوێز ( اعدام) سزا درا، مردنی هەڵبژارد نەک هەڵاتن، لە بەندیخانەکەیدا خۆی بە ژەهر دەرمانخوارد کرد.\n** ـ فیودر دستویفسکی ـ اللیالی البیچاء ـ ترجمە ابرهیم شکر ـ گبعە الاولى ت 2 1979 ـ دار الفارابی / چیرۆکەکە بەکورتی بگێڕەڕوە دۆستایەتی لەتەک کچێک دەکات ناوی (ناستینکا)یە، ئەم خۆشیدەوێت بێ ئەوەی پێیبڵێت، لە سۆنگەی ئەوەی(ناستینکا) کورێکی تری خۆشدەوێت بەردەوام نامەی بۆ دەنێرێت کورەش وەڵامی ناداتەوە، بگێڕەرەوە لە تەنیای و کچەش لە پەراوێز خستن بەجووتە تووشی بێ ئومێدی دەبن دۆستایەتیان پتەودەکەن، بە رادەیەک (ناستینکا) لە نامە نووسیندا بۆ دەنکەکەی پەنا بۆ بگێڕەڕوە دەبات تا یارمەتی بدات، (ناستینکا) نازانێ بگێڕەڕوە خۆشیدەوێت، بۆیە بگێڕەڕوە پێیدەڵێت من خۆشمدەوێ، چونکە نە کەوتیتە نێو ئەوینداریمەوە، کاتێ پێ لەو خۆشەویستیە دەنێ و ئاشکرا دەبێت، ئیتر چیتر ناتوانێ ببێتەوە بە دۆستەکەی جاران، ماوەیەک لێیدادەبرێت، دێنەوە سەر شەقام بە مەبەست گۆرینی جۆری پەیوەندییەکە لە دۆستایەتییەوە بۆ رۆمانسییەت، ئا لەو ساتەدا (ناستینکا) ئەو کورە دەبینێ کە بەردەوام نامەی بۆ دەنارد واز لەمی بگێڕەڕوە دینێ دوای ئەو کەسە دەکەوێت کە پەراوێزی خستبوو.\n12 ـ هەمان سەرچاوەی ژمارە 3 ـ ل 92\n13 ـ ول سوینکا: نووسەرێکی نێجیریە، لە 1934 لە دایک بووە، لە ساڵی 1986 لە ئەدبدا خەڵاتی نۆبڵی وەرگرت، باشترین شانۆنووسی ئەفریقایە، لە بەرامبەر گەندەڵی و نارەوای، هەڵسا بەسەرکردایکردنی خۆپێشاندانێکی نارەزایی لە دژی سەرۆک باسینجوا، تا لە ئەنجامدا گیرا و دەستبەسەرکرا، لە دانشگاکانی (ئیڤی کۆرت) لە لەندن کاری تۆژینەوەی کرد، وەک خوێنەری دەق لە شانۆکانی (رۆیاڵ) دا کاری کرد، دوای گەڕانەوەی لە لەندن ساڵی 1960 لە پاش هەڵگیرسانی شەری ناوخۆی بەندکرا.\n14 ـ فیدریکۆ گارسیا لۆرکا: شاعیرێکی ئیسپانییە، نووسەرو شانۆنووس و وێنەکێش و پیانوو لێدەرە و ئاواز دانەرشە، لە ساڵی 1898 لە گوندی (فوینتی فاکیرۆس)ی غەرناتە لە دایک بووە، لە سەراتاکانی شەری ناوخۆیی ئیسپانیا لە ساڵی 1936دا تەمەنی 38 ساڵ بوو بە دەست شۆرشگیرە نەتەوە پەرستەکان، لە سێدارەدرا\n15 ـ هەمان سەرچاوەی ژمارە 3 ـ ل 92


گەڕانەوە بۆ بەر شاشە و کتێب لە سەردەمی کۆرۆنادا\n05:43 - 22/03/2020\nگەڕانەوە بۆ بەر شاشە و کتێب لە سەردەمی کۆرۆنادا\nلە پاڵ ترس و شڵەژان و نیگەرانی لە کۆرۆنا، بەڵام مانەوە لە ماڵدا هەندێ سوودیشی هەبووە کە ئەگەر دۆخێکی وا نەبوایە، بە ئاسانی نەدەبوونەوە جێی باسوخواسی خەڵک.\nبەشێک لە بەشداربووانی تۆڕی کۆمەڵایەتی فەیسبووک و ئینستاگرام، بە دانانی هاشتاگ و چالێنج، داوا لە هاوڕێیانیان دەکەن کە ئەم ماوەیە کتێب بخوێننەوە یان سەیری فیلم بکەن.\nگفتوگۆی ناوتۆڕە کۆمەڵایەتییەکان لەڕێی ماسنجەر و پۆستەوە، بێجگە لە باسی کۆرۆنا، پڕبوون لە باسی خوێندنەوە یان سەیرکردنی فیلمەوە کە پێشتر ئەم دیاردەیە زۆر کەم بوو.\nلەتیف حسێن لە شاری سلێمانی، بە چالێنجێک زیاد لە ١٠ هاوڕێی خۆی بانگێشتکردبوو بۆ خوێندنەوەی کتێبێكی دیاریکراو لەگەڵ ئەو فیلم و درامایانەی کە لە ماوەی خۆپارێزی لە کۆرۆنا لە ماڵەوە سەیری کردوون.\nچالێنجی کتێبخوێندنه‌وه‌و ته‌ماشاکردنی فیلم و کاره‌کانی رۆژانه‌ی ناو ماڵ و خێزانم کردبوو، به‌ده‌مه‌وه‌هاتنێکی باش هەبوو بۆ چالێنجەکەم\nلەتیف کە دەڵێ لەم ماوەیەدا خۆی سەیری ٨ فیلمی کردووەو ٧٠٠ لاپەڕەیشی خوێندووەتەوە بۆ پەیسەر وتی: به‌ده‌مه‌وه هاتنی ئه‌و هاوڕێیانه‌ی چالێنجی کتێبخوێندنه‌وه‌و ته‌ماشاکردنی فیلم و کاره‌کانی تری رۆژانه له‌ناو ماڵ و خێزانم کردبوون، به‌ده‌مه‌وه‌هاتنێکی باش بوو. من ویستم به‌تایبه‌ت ئه‌و هاوڕێیانه‌ی که وه‌ک من به‌رده‌وام به‌ده‌ر له‌م بارودۆخه ده‌خوێننه‌وه‌و فیلم ته‌ماشا ده‌که‌ن، هان بده‌م که ئه‌وانیش خه‌ڵک هان بده‌ن، خۆشحاڵانه به‌مه کارێکی باشمان کردو له ماوه‌یه‌کی که‌مدا، سه‌رووی ١٠٠ که‌س به‌شداریان تێدا کرد.\nلەتیف بۆ خۆی توێژەری کۆمەڵایەتییە لەمبارەیەوە دەشڵێ: پێموایه به‌شێکی زۆری ئه‌وانه‌ی که خوێنه‌ربوون و که‌مته‌رخه‌میی و سه‌رقاڵیی ژیان دوری خستبوونه‌وه له خوێندنه‌وه، ئێستا گه‌ڕاونه‌ته‌وه سەر خوێندنەوەی کتێب. خۆشحاڵانه ڕۆژانه من نامه‌م بۆ دێت و ده‌ڵێن که ئه‌وه‌نده‌مان خوێندووەته‌وه یان سه‌یری فڵانە فیلممان کردووه، ئه‌مه‌ش جێی خۆشحاڵیه‌و ده‌بێ به‌رده‌وام بین.\nدیوە خراپەی ئەم دیاردەیەی ئێستا ئەوەیە کە بۆ پڕکردنەوەی کاتی بەتاڵیی رەنگە دوای نەمانی دەستبەتاڵییەکە واز لە خوێندنەوە بهێننەوە\nزۆربەی ئەو کەسانەی بەشداری هەڵمەتی هاندانن بۆ خوێندنەوەو تەماشاکردنی فیلم، نایشارنەوە کە هۆکاری سەرەکی ئەم هەڵمەتە، زۆر مانەوەیە لە ماڵەوە. بۆیە دەیانەوێ بەرچاوڕوونی بدەنە هاوڕێیانیان تا کامە کتێب و کامە فیلم سەیر بکەن.\nتوێژەرانی توێژەرانی کۆمەڵایەتی دەڵێن، لەگەڵ ئەوەدا کە گەڕانەوە بۆ سەر خوێندنەوەی کتێب و تەماشکردنی فیلم و بەرنامەی تەلەفزیۆنیی زۆر باشە، بەڵام بەودیوەدا خراپە کە بۆ پڕکردنەوەی کاتی بەتاڵیی بێ. ئەمە دەبێتە هۆیە ئەوەی کە دوای نەمانی دەستبەتاڵییەکە واز لە خوێندنەوە بهێننەوە.\nنەوزاد عەلی رەفعەت، توێژەری کۆمەڵایەتی لە هەولێر سەبارەت بە دیاردە کۆمەڵایەتییەکانی سەردەمی کۆرۆنا دەڵێ، ئەو هەموو کاتە مانەوەی ژن و پیاو لە ماڵەوە، جۆرێک لە رۆتینات و دووبارەبوونەوەی شتەکانی بەدوادادێت. بۆیە ئاساییە هەرکامیان پەنا بباتە بەر هۆکارێک بۆ خۆسەرقاڵکردن.\nنەوزاد بۆ پەیسەر وتی: ساڵانێكی زۆرە پەیوەندییە کۆمەڵایەتییەکان لە هەرێمی کوردستان گۆڕانکارییەکی نەوعی بەسەردا هاتووە. بەهۆی کار و دەوامەوە تێکەڵاوبوون کەمیکردبوو، زۆربەی هەواڵپرسی و ئاگادارییەکانی رەوشی یەکتری لەڕێی تۆڕە کۆمەڵایەتییەکانەوە ئەنجام دەدران. ئێستا کە زیاتر لە دوو هەفتەیە بەهۆی کۆرۆناوە چوونە دەرەوە کەم بووەتەوە، خەڵک بە ئاسانی ناتوانن لەگەڵ بارودۆخەکەدا رابێن، بۆیە هەریەکە و بە رێگای خۆی هەوڵ دەدات کات تێپەڕێنێ و خۆی پێوە سەرقاڵ بکات.\nسەبارەت بە گەڕانەوە بۆ کتێبخوێندنەوەو تەماشاکردنی فیلم و دراما، نەوزاد دەڵێ: منیش هەست بە زۆربوونی کتێبخوێندنەوە و سەیرکردنی فیلم و گەڕانەوە بۆ کاری خۆبەخشی دەکەم لەم چەند رۆژەی دواییدا. ئەمانە دیاردەی جوانی ناو کۆمەڵگەن کە ساڵانێکە بەهۆی سەرقاڵی زۆری خەڵکەوە، کەمیان کردبوو. بەڵام بەشە خراپەکەی ئەم دیاردانە ئەوەیە کە شتەکە بەهۆی هەبوونی فەراغی زۆرەوەیە. واتا شتەکە لە پەرۆشی و هەستکردن بە پێویستییەوە نییە کە خەڵک بگەڕێتەوە بۆ کتێبخوێندنەوە یان کارێکی تر.\nبەڵام د. هەردی مەهدی مامۆستای زانکۆی سلێمانی دەڵێ: لەم هەڵمەتەدا کە دەبینرێ، عەقڵانییەتێکی باش هەست پێدەکرێ، ئێستا کتێبخوێندنەوە و کاری خۆبەخشی و سەیرکردنی فیلم هەیە، وا بڕوات لە داهاتوودا دەبنە نەریت. لانیکەم ئەمە هەنگاوێکە.


سه شعر از پرویز ذبیح غلامی ترجمه از کردی: فاتمه فرهادی | سایت ادبیات پیشرو ایران آوان گاردها\nآرشیو سایت انتخاب دسته Avant-garde Criticism (2) Avant-garde Women Poetry (3) News (1) Persian Fiction (6) Persian Free verse Poetry (12) Persian Free verse Poetry Workshop (4) Poetry of The World (6) Translated From Arabic (5) Translated From English (4) Translated From French (2) Translated From Kurdish (4) آخرین اخبار و یادداشت ها (137) ادبیات داستانی (90) ترجمه (5) شعر آزاد (377) کارگاه شعر آزاد (25) شعر پیشرو (71) شعر جهان (234) زبان آلمانی (7) زبان اسپانیایی (6) زبان انگلیسی (46) زبان ایتالیایی (7) زبان پرتغالی (9) زبان ترکی (22) زبان روسی (3) زبان عربی (11) زبان فرانسه (17) زبان کردی (73) شعر افغانستان (19) شعر حجم (89) شعر زنان پیشرو (18) شعر کوردی (5) شعر و ادبیات سیستان (3) شماره های مجله (30) غزل پست مدرن (31) فتو شعر (13) مجله (58) مجله شماره 1 (16) مجله شماره 10 (9) مجله شماره 11 (11) مجله شماره 12 (6) مجله شماره 13 (10) مجله شماره 2 (21) مجله شماره 4 (10) مجله شماره 5 (15) مجله شماره 6 (17) مجله شماره 7 (11) مجله شماره 8 (10) مجله شماره 9 (10) معرفی کتاب (39) مقالات آوانگارد (51) نقد پیشرو (89)\nسه شنبه - ۱۷ فروردین ۱۳۹۵ - ۱۳:۰۷\nکد خبر : ۵۱۴۳\nسه شعر از پرویز ذبیح غلامی ترجمه از کردی: فاتمه فرهادی\nدلم می خواهد فقط برای تو کار کنم\nسرشمار فلامینگوهایی باشم\nکه به خواب تو می آیند\nکه همه ی عمر\nدزد گیره مویت را تعقیب می کند\nکه فقط دلتنگی تو را\nبه ناکجا صادر کند\nاما غم نان چنان می کند\nکه در آستانه ی\nدر میان دو باغ وحش\nچرت می زند.\nیک شاعر سیاسی باشم\nدلم قرص بود\nکه لبخندت قاچاق و\nتنهایی ات سرگردان دیگر سرزمین ها نخواهد شد\nهرگز خواب یک زندانی را نخواهی دید\nکه زیبایی ات را به خواب می بیند\nآن روز را نخواهم دید\nکه زلفت از باد و\nپستان ات از باران بترسد\nاینک کجایی ؟\nچرا همه می پندارند که\nشاعری سیاسی ام\nدریا بیمارستان را در برگرفت\nتو پلیکانی هستی\nکه نام ماهیان و مردگان را\nبه کیسه ی منقارت می گیری و\nبه سوی خشکسال پرواز می کنی\nمن تختی خالی ام\nملوانی افسرده بر من دراز می کشد و\nپێمخۆشه ته‌نیا بۆ تۆ کار بکه‌م\nسه‌رژماری ئه‌و فلامینگوانه‌ی بم\nکه تۆ خه‌ونیان پێیه‌وه ده‌بینی.\nکه سه‌رانسه‌ر ته‌مه‌نی\nبه دوای دزی ده‌رزی قژتدا ده‌گه‌ڕێت.\nکه ته‌نیا دڵته‌نگی تۆ\nنارده ده‌کات به‌ره‌و هیچ کوێ.\nخه‌می نان واده‌کات\nده‌رکه‌وانێکی بێکار بم\nکه له به‌رده‌م\nده‌رکه‌ی نێوان جووتێ باخچه‌ی ئاژه‌ڵاندا\nشاعیرێکی سیاسی بم\nکە پێکەنینت قاچاخ و\nتەنیاییت عەوداڵی وڵاتان نابێت\nقەت خەون بە زیندانییەکەوە نابینی\nکە خەون بە جوانیتەوە دەبینێ\nئەو رۆژە بە چاو نابینم\nکە زولفت لە با و\nمەمکت لە باران بترسێ\nئێستە لە کوێت؟\nبۆچی هەمووان وادەزانن\nدەریا خەستەخانەی داپۆشی\nکە ناوی ماسییان و مردووان\nلە کیسەی دەنووکتدا هەڵدەگریت و\nبەرەو بارانبڕان دەفریت.\nمن تە ختێکی خاڵیم\nکە هەموو شەوێ\nمەلەوانێکی خەمۆک لە سەرم رادەکشێت و\nیک دیدگاه برای “سه شعر از پرویز ذبیح غلامی ترجمه از کردی: فاتمه فرهادی”\n: ۱۰ تیر ۱۳۹۵ در ۲۱:۲۹\nبااحترام؛ قطعه ی قشنگی بود. سبز هماره__م کیوان


لاوێکی خەڵکی ناوچەی پاوە، لە لایەن ئیتڵاعاتەوە دەسبەسەرکرا – چاونیوز\n4ی كانونی دووه‌می , 2018\tهەواڵ ناردنی کۆمێنت 596 جار سەردانی ئەو بابەتە کراوە\nلە دوای گەشەی ناڕەزایەتی‌یەکانی ئەم دواییانەی خەڵکی ئێران و کوردستان، ناوەندە ئەمنییەکان دەستیان داوەتە ڕەشبگیری و تا ئێستا لە ئاستی ئێران و کوردستان بە سەدان کەس لە لاوان و خەڵکی ناڕازییان دەسبەسەر کردوە.\nرۆژی ڕابردوو چوارشه‌ممه ١٣ی بەفرانبار لاوێکی خەڵکی گوندی “وڕا” سەر بە ناوچەی پاوە بە ناوی بەهمەن فەتاحی و کوڕی جەعفەر، لە لایەن ئیدارەی ئیتلاعاتەوە دەسبەسەر کراوە.\nزانیارییەکان باس لەوە دەکەن کە ناوبراو تۆمەتی هاوکاری کردن لە گەڵ یەکێک لە حیزبە بەرهەڵستکارەکانی رێژیمی وەپاڵ خراوە.\nشیاوی باسە لە رۆژانی ڕابردوو لە شارەکانی بانە، ورمێ، ئیلام و کرماشان، چەند کەس لە هەواڵنێران و رۆژنامەنووسانی کورد بە تاوانی بڵاوکردنەوەی زانیاریی و وەشان کردنی هەواڵی تایبەت بەخۆپێشاندانەکانی ئێران و کوردستان دەسبەسەر کراون.\nپاوه، به‌همه‌ن فه‌تاحی\t2018-01-04\nتاگەکانی بابەتپاوه، به‌همه‌ن فه‌تاحی


دکتۆر کەمال سیدۆ: پێویستە کورد لە رۆژئاوا رێزەکانیان یەک بخەن\nی مانگی هه‌شـت ٢٩, ٢٠١٦\nهەر وەک دەبینین بارودۆخەکە لە هەموو بەشەکانی کوردستان زۆر هەستیارە بە تاێبەت ئێستاکە لە رۆژئاوای کوردستان کە ئەرتەشی، سوپای تورکیا دەستی بەسەر جەربلس دا گرتووە و گوایە شەر بە لایەنە کوردیەکان دەفرۆشێت. ئاخۆ لایەنە کوردیەکان تا چەند بەرپرسیارانە و هەستیارانە لەگەڵ ئەو بارە ناسکەدا سەودا دەکەن؟\nدکتۆر کەماڵ سیدۆ: بەرێوەبەری بیرۆێ رۆژهەڵاتی ناڤین بۆ گەلانی ژێرگەڤە لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت" لایەنە کوردیەکان لەگەڵ ئەو بارودۆخەی کە لە\nرۆژئاوای کوردستان لە سوریا و ناوچەکانی تر ئارادایە بەرپرسیارانە رەفتار ناکەن ، پێویست بوو خۆیان ئامادە بکەن بۆ ئەوەی رێزەکانیان یەک بخەن، من هیوایەکی زۆرم نییە، بە تاێبەتی لە لایەن ئەنجومەنی نیشتمانی کورد ENKS سەبارەت بە بەشداریان لە خەباتی دژ بە ئیسلامیەکان لە سوریا لەبەر ئەوەی هەڵویستیان بە هەڵویستی تورکیاوە گرێ دراوە ، تا تورکیا رازی نەبێ باوەر ناکەم ئەنجومەنی نیشتمانی تورکیا کە ئەوانیش لە پارتی دیمۆکراتی کوردستانی عێراقەوە نزدیکن بە هیچ شێوەیەک لە پەیەدەوە نزدیک ببنەوە".\nدکتۆر کەماڵ هەر وەها دەڵێت" ENKS یان ئەنجومەنی نیشتمانی بە ئاشکرا دەڵێن پەیەدە، یەپەگە وەکو چەتە وەکو نە کورد لە قەلەم دەدەن، لە هەمان کات پەیەدە و بەرێوەبەرانی حکومەتی زاتی کەسانێکی زۆر لەوان دەستگیر دەکەن کە لە دەرئەنجام ناکۆکیان قووڵتر دەبن، لە بارودۆخێکی وەها بێگومان مرۆڤ خوازیاری یەکێتی کوردە و پێویستە هەموو پشتێوانی لە بەرێوەبەرایەتی کانتۆنەکانی رۆژئاوا بکەن، لە یەپەگە و پاراستنی دەسکەوتەکان".\nدکتۆر کەماڵ دەشڵێت" ئەنجومەنی نیشتمانی پرۆژەی دیار نییە، ئەوان باس لە کوردایەتی دەکەن بەڵام لەسەر ئەرزی واقع هیچیان دیار نییە و جار جاریش بۆ پەیەدە و بەرێوەبەرایەتی کانتۆنەکان ئاڵۆزی درووست دەکەن و ئەوانیش لەبەرامبەردا زۆر کەسان لەوان دەستگیر دەکەن و نارەوایەکی زۆریش لەبەرامبەریاندا ئەنجام دەدرێت وە ئەوان بە بێ رەزامەندی تورکیا ئامادە نیین هاوکاری لەگەڵ پەیەدە و یەپەگە بکەن، ئێمە دەبێ پشتێوانی لەو کەسانەدا بکەین کە لە بەرامبەر ئیسلامیەکاندا راوەستاوون بەرگری لە گەلەکەمان دەکەن".


میکانیزمەکانی جیهانگیری ئابووری\nله‌لایه‌ن: محەمەد ڕزگار - به‌روار: 2021-03-28-03:49:00 - کۆدی بابەت: 3822\nگرنگترین ئەو میکانیزمانە بریتین لە:\nشۆڕشی تەکنەلۆژیا و زانیارییەکان.\nلەگەڵ هەموو ئەمانەش زانینی گرنگترین پێناسەکانی جیهانگیری کارێکی پێویستە، هەوڵێکە بۆ قووڵبوونەوە بەناو ڕەهەندە جیا جیاکانی ئەم چەمکە، بگرە هەوڵێکیشە بۆ گەیشتن بە پێناسەیەکی گونجاو:\nزاراوەی جیهانگیری (Globlization) ئاماژە بە پڕۆسەیەکی چڕ و قووڵی پشت بەستن بە ئاڵوگۆڕی نێوان دوو بکەر Actors لە ئابووری جیهانی دەکات، بە شێوەیەک ڕێژەی بەشداریبوونی لە ئاڵوگۆڕی نێەودەوڵەتی و پەیوەندییە ئابوورییە نێو دەوڵەتییەکان زیاتر دەبێت، لە ڕوانگەی ئاست و قەبارە و قورسایی سەرجەم بوارەکان، گرنگترینیان شمەک و خزمەتگوزاری و توخمەکانی بەرهەم، بە شێوەیەک سەرجەم ئەم بوارانە لە پڕۆسەی ئاڵووێری بازرگانی نێودەوڵەتی گەشە دەکەن و ڕێژەیەکی گرنگ لە چالاکی ئابووری گشتی پێک دەهێنن، شێوازێکی نوێ لە پەیوەندییە ئابوورییە نێودەوڵەتییەکانی ئابووری جیهانی دروست دەبێت و ڕۆڵێکی گرنگی بە بەراورد بە چالاکی ئابووری ناوخۆ گەورەتر دەبێت.\nدەتوانین بڵێین بۆ بەجیهانیبوون چەند دابەشبوونێک هەیە، لەوانە: (جیهانێکی کراوە بێت و پابەندی هیچ کۆت و بەربەستێک نەبێت)، (جیهانی ئاینی و زانستی و ئایدیۆلۆژییەت بێت، چونکە کرانەوە بە ڕووی جیهاندا لە ڕێگای هەوڵدان بۆ بڵاوکردنەوەی هزرێک یاخود بیروباوەڕێک یان پڕۆگرامێک لەسەر ئاستی جیهانی و داننان بە ڕآ و بۆچوونی بەرامبەر بەدیار دەکەوێت)، واتە بەو ئاڕآستەیە دەڕوات کە دەسەڵات بۆ بەها و بیر و باوەڕێکی جیهانی لەنێوان نەتەوەکان بڵاو بکاتەوە وەکو ئەوەی هەردوو ئاینی ئیسلامی و کریستیانی (مەسیحی) بانگەشەیەکی جیهانی بوون دەکەن، مافی مرۆڤ و ئازادییە بنەڕەتییەکان و لێبوردن و دادوەری دابین دەکەن، بیر و باوەڕەکانی تریش بە هەمان شێوە.\nبەڵام جیهانگیری بەوە جیا دەکرێتەوە کە سەروەری بازاڕی جیهانی لە دەسەڵات بێت و بڵاوبوونەوەی تەکنەلۆژیای زانیاری و هەڵگرتنی سەرجەم کۆت و بەربەستەکان لە ناوخۆ یاخود دەرەوە پەیڕە دەکات، هەر یەکە بۆ کۆنترۆڵکردن و بە هاوشێوەکردنی حەز و ئارەزووەکان و ڕوخسارێکی دیاریکراو بە کردار و بەکارهێنان و پەرەپێدان دەدات و یەک جۆر و سەر بە یەک ڕۆشنبیری و کولتور دەچەسپێنێت، هەوڵی چەسپاندنی واقعێکی نوێ دەدات لە ڕێگای بانکی زانیاری و مەعریفەوە کە سەرجەم کرەکان بۆ داتای ژمارەیی دەگۆڕێت\nبابه‌ته په‌یوه‌ندیداره‌كان به : میکانیزمەکانی جیهانگیری ئابووری


نویترین زانیاری لەسەر کردنەوەی دەرگای قوتابخانەکان لە هەرێمی کوردستان – لڤین پرێس\nنویترین زانیاری لەسەر کردنەوەی دەرگای قوتابخانەکان لە هەرێمی کوردستان\nئاسۆ حەوێزى وتەبێژى وەزارەتى تەندروستى ئەمڕۆ ( یەکشەممە، ٢٥ی نیسانی ٢٠٢١ ) لە لێدوانێکیدا بە ماڵپەڕەی ناس کوردی راگەیاندوە” پێشنیاز هەیە بۆ کردنەوەى دەرگاى قوتابخانەکان، بەشێوەى دوو رۆژ لە هەفتەیەکدا و بەتەناوب، بەڵام لیژنەى باڵاى روبەڕووبونەوەى کۆرۆنا بڕیارى کۆتایی لەسەر دەدات”.\nڕایشیگەیاندووە”پێشنیازەکان رادەستى لیژنەى باڵاى روبەڕووبونەوەى کۆرۆنا دەکرێن کە لەم هەفتەیەدا کۆدەبێتەوە، بەئەگەرێکى زۆرەوە خوێندن دەکرێتەوە، بەڵام ئەوەش پەیوەستە بەوەى پەروەردە مەرجە تەندروستییەکان جێبەجێ بکات”.\nسەبارەت بە مەرجەکانی کردنەوەی درگای قوتابخانەکان، حەوێزى رونیکردوەتەوە” مەرجەکانیان ئەوەیە ژمارەى خوێندکاران لەهەر پۆلێکدا بۆ ١٥-٢٠ خوێندکار کەمبکرێتەوە، رێنماییە تەندروستییەکان و خۆپارێزى و بەستنى ماسک جێبەجێبکرێت”.\nدڵشاد عومەر، بەڕێوەبەری گشتیی پەروەردەی سلێمانی، بە ماڵپەڕەکەی ڕاگەیاندووە” وەزارەتی پەروەردە پێشنیارێکی نوێی ئاراستەی لیژنەی باڵای ڕووبەڕووبوونەوەی کۆرۆنا کردووە بۆ شێوازی خوێندنی ناو پۆل، ڕاشیگەیاند، چاوەڕێ دەکرێت لەم هەفتەیەدا بڕیار لەسەر پێشنیازەکە بدرێت .\nهەروەها ئاشکرای کردووە” ئەمڕۆ یەک شەممە هاوشێوەی وەرزی یەکەم، داوامان لە وەزارەتی پەروەردە کردووە خوێندکارانی قۆناغە ناکۆتاییەکان بە شێوەیەکی ئارەزوومەندانە دەست بکەنەوە بە خوێندنی ناوپۆل”.\nوتیشیەتی”پێشنیازەکە لەڕێگەی وەزیری پەروەردەوە ئاڕاستەی لیژنە باڵای ڕووبەرووبوونەوە کۆرۆنا کراوە کە خۆی دەبینێتەوە لەوەی کە خوێندکار و بەخێوکەرەکەی سەرپشک بن لە نێوان بەردەوامبوون لە خوێندنی ئەلیکترۆنی یان گەڕانەوە بۆ ناوپۆل، هەردوو بژاردەکەش ئارەزوو مەندانەیە زۆرە ملێی نییە”.\nبەڕێوەبەری گشتیی پەروەردەی سلێمانی ئەوەشی وتوە”دۆخی کۆرۆنا زۆر مەترسیدارە ئێمە ناتوانێن ریسک بەژیانی قوتابیان ومامۆستایانەوە بکەین، کردنەوەی دەرگای قوتابخانەکان ودەستکردنەوە بە پرۆسەی خوێندنی ناو پۆل ئەوا ڕاپۆرتەکانی وەزارەتی تەندروستی یەکلایی دەکاتەوە”.\nلە کۆتایدا دلشاد عومەر، ڕایگەیاندووە “چاوەڕێ دەکەین لەم هەفتەیەدا بڕیاردان لەسەر ئەو پێشنیازە یەکلایی بێتەوە”.\nوردەکاری رووداوی شەڕەتەقەکەی چوارقوڕنە ئاشکرا کرا\n٢٦ تۆن تورشیاتی جۆراوجۆری ئامادەکراو دەستی بەسەر داگیرا


گۆڕانكاریی گرنگ لە باكوری كوردستان‌و پشتیوانی هەدەپە لە سەرۆك بارزانی\nهەڵبژاردنی ئەنجومەنی شارەوانییەكانی توركیا نزیكە، ئەم جارە ڕەنگبێت هاوكێشەكان گۆڕانكارییان بەسەردابێت، هەدەپە نایەوێت خۆی وابەستەی فشارەكانی قەندیل بكات، ڕەنگبێت قازانج لەمەدا بكات، لەتازەترین كاردانەوەدا ساروخان ئولوچ گوتەبێژی هەدەپە، دەڵێت"هەدەپە لەشارەكانی ئەنقەرەو ئیستەنبوڵ‌و ئیزمیر بەربژێری نابێت، و لەو سێ شارەش دەنگ بەو بەربژێرانە دەدەن كە هەڵگری دیموكراتییەتی بەهێزن." واتە ئەم جارە هەدەپە دەیەوێت بەجۆرێكی دیكە، پارتی دادوگەشەپێدان(ئەكەپە)، بخاتە بەردەم نەشتەری سیاسییەوە، ڕەنگبێت ئەم بڕیارەی هەدەپە قازانج بێت لەبەرژەوەندی پارتی جەهەپە-ی ڕەگەزپەرستی توركیا، چونكە سەرجەم ئاماژەكان بۆئەوە دەچن كە دەنگی هەدەپە لەو سێ شارە بۆ جەهەپە دەبێت.\nلەهەمانكاتدا هەدەپە بۆ عەنتاب و ئەدەنەش بەربژێری نابێت، كە خاوەن جەماوەرێكی بەرفراوانە لەو شارانەو دەنگی ئۆپۆزسیۆنی توركیاش لەو شارانەی هەدەپە بایكۆتی كردوون بەهێزەو دوورنییە هەدەپە ئەم جارە تاكتیكی بەهێزنەبێت كە دواجار ڕەنگبێت ئەكەپە ناچار بكات بۆ گۆڕینی ئاڕاستەی ئێستای.\nلە هەڵبژادرنی 1ی 11ی 2015 هەدەپە لە ئەستەنبوڵ 10.27% دەنگی بەدەستهێنا. كەچی لە 24ی حوزەیرانی 2018 توانی دەنگەكانی بۆ 12.5% بەرز بكاتەوە، لەكاتێكدا هەردوو پارتی (ئەكەپەو مەهەپە) لە ئەستەنبوڵ 51% دەنگیان بەدەستهێنا، و پارتی (جەهەپەو پارتی باش) 35.9 % دەنگەكانیان بەدەستهێنا، كەواتە ئۆپۆزسیۆنی توركیا بە پشتیوانی دەنگی هەدەپە ئەگەری بردنەوەی چەند سەرۆك شارەوانییەك مسۆگەر دەكات.\nلە شارەكانی ئیزمیر و ئەدەنە كە دەنگی جەهەپەی تێدا زۆرەو لە هەڵبژاردنەكانی ڕابردوو یەكەم بووە، هەدەپەش ڕۆڵی بەهێزی هەیە، بۆنموونە ساڵی 2015 لە ئیزمیر هەدەپە لە 8.6% دەنگی بەدەستهێناوەو لە 2018 كردوویەتی بە 11.4%، لە شاری ئەدەنەش هەدەپە لە 1ی 11ی 2015 توانی 11.2 %ی دەنگەكان بەدەست بهێنێت، بەڵام لە 24ی حوزەران توانی دەنگەكانی بۆ 13.5 % بەرزبكاتەوە، لەكاتێكدا هەردوو پارتی ئەكەپەو مەهەپە تەنیا 46.4%ی دەنگەكانیان بەدەستهێناوەو (جەهەپە و پارتی باش) 39.3%ی دەنگەكانیان بەدەستهێناوە، خۆ ئەگەر دەنگی هەدەپەو جەهەپە كۆبكرێتەوە ئەوە بەربژێریان بۆ شارەوانی ئەوشارە دەردەچێت، كەوایە بیركردنەوەیەك لەلایەن هەدەپە هەیە كە ئەم جارە دەنگەكانی لەچەند شارەوانییەكی توركیا بخاتە خزمەتی بەربژێرەكانی پارتی ڕەگەزپەرستی تورك (جەهەپە)وە.\nچارەنووسی پەكەكە و هەدەپە\nپرسیاری گرنگ ئەوەیە كە ئەگەر هەدەپە لەم هەڵبژاردنە بەقورساییەكی زۆرەوە لێی دەربچێت و لە باكوری كوردستان زۆرترین شارەوانی بباتەوە و لە ئەستەنبوڵیش بەدەنگی هەدەپە، جەهەپە توانی سەرۆكی شارەوانی بباتەوە، ئەو كات دەرگای گفتوگۆی ئاكەپەو هەدەپە دەكرێتەوە؟ بێ گومان بەڵێ، چونكە ئەگەر هاتوو لە توركیاش پرسی چارەسەری بێتەوەبەرباس لەبەرژەوەندی ناوچەكە و كوردستانی باشورە، هەرچەندە ئاڕاستەیەك هەیە كە پەكەكە لەگەڵ چارەسەری كێشەی كورد نییە لە باكووری كوردستان و چەندە ئەكەپە و هەدەپە لەیەك نزیك ببنەوە لەبەرژەوەندی پەكەكە نییە، چونكە خەڵكی باكووری كوردستان ئاشتییان دەوێت، هەرچەندەش هەدەپە قورسایی زیادببێت لە باكوری كوردستان، پەكەكە جەماوەری كەم دەبێتەوە، چونكە ئاڕاستەیەك لە شەقامی باكوری كوردستان بەهێزە كە پرسی چارەسەری كێشەی كورد لە پەرلەمانی توركیایە نەك قەندیل.\nڕاستییەك هەیە ئەویش ئەوەیە كە زۆرێك لەسەركردەكانی هەدەپە باگراوندێكی پەكەكەیان هەیە، مانگرتنی ئەم دواییەی پەرلەمانتارانی هەدەپە بۆ باشتركردنی ڕەوشتی ئۆجەلان دەرخەری ئەو ڕاستییەیە، بەڵام دواجار هەدەپە لە توركیا سیاسەت دەكات، زۆربەی سەرۆك شارەوانییەكانی هەدەپە لەلایەن ئەكەپەوە دوورخراونەتەوە، بۆیە لەم هەڵبژاردنەدا هەدەپە كۆمەڵێك كەسی هێناوەتە پێشەوە كە باگراوندی پەكەكەیان نییە، ئەمەش سیاسەتێكە كە پەیڕەوی دەكات بۆ ئەوەی لە باكوری كوردستان، ئەگەر زۆرترین شارەوانی بباتەوە ئەكەپە نەتوانێت سەرۆك شارەوانییەكان دەربكات‌و دەیەوێت بە بەردێك دوو چۆلەكە بكوژێت، یەكیان لە حكومەت نزیك ببێتەوە بۆ چارەسەری كێشەی كورد، دووەمیش دەیەوێت بە قەندیل بڵێت كە بۆشاییەك لەنێوانمان هەیە. ڕەنگبێت ئەمەی هەدەپە و پەكەكەش یارییەك بێت بیكەن بە ئاگاداری قەندیل، بەڵام بۆ ئەوەی بیەوێت لە توركیا قورسایی هەبێت، دەبێت ئەوە بكات، چونكە خۆ ناكرێت دەستەوەستان بن لەبەرانبەر فشاری ئەكەپە.\nڕۆڵی سەرۆك بارزانی لە باكور\nتادێت ئاستی پشتیوانی لە سیاسەتی (سەرۆك بارزانی) لە باكوری كوردستان فراوان دەبێت، دوا بڕیاری هەدەپە لەبارەی دروستكردنی لیستێكی هاوبەش كە سەرجەم حزبە كوردییەكانی تێدابێت، پێشنیاری 2013ی سەرۆك بارزانی بوو، كە هەر ئەو كات داوای لە سەرجەم هێزەكانی باكووری كوردستان كرد كە لەچوارچێوی بەرەیەكدا یەكبگرن، هەڵبەتە هەدەپە باش دەزانێت كە دەنگی ئەو حزبانەی دیكە ئەوەندە زۆر نییە كە سەرۆك شارەوانییەكیش ببەن، بەڵام پەیامێكە بۆ ڕەجەب تەیب ئەردۆغان كە كورد هێشتا یەك دەنگە، واتە پەیامێكی مەعنەوی بوو، پەیامی سەرۆك بارزانیش باش گەیشتوەتە باكوری كوردستان، هەزمكردنی پێشنیاری بارزانی ئەگەر بەلای لایەنگرانی پەكەكەوە قورسیش بێت، بەڵام دواجار واقیعە.\nبیریشمان نەچێت زۆرێك لە سەرۆك هۆزەكانی باكوری كوردستان تائێستاش چاویان لە بڕیار و ڕاسپاردەی سەرۆك بارزانییە، باكورییەكانیش زۆربەیان ڕێزێك و خۆشەویستییەكی زۆریان بۆ سەرۆك بارزانی هەیە، كاتێك بارزانی دەستپێشخەری دەكات بۆ چارەسەری كێشەی كورد لە باكور، باكورییەكان پێی دڵخۆشن‌و هەدەپەش پێشنیار و بۆچوونی بارزانییان پێی گرنگ بووە، بۆ ئەوەی جەماوەری باكوری كوردستانی پێكۆبكەنەوە.


22/11/2020 | 16960 جار خوێندراوەتەوە\nسڕکردنی مەلابەختیار و هۆشداری دان بە هەریەک لە قوباد تاڵەبانی جێگری سەرۆکی حکومەت و رێواس فایەقی سەرۆکی پەرلەمان، لەلایەن سەرکردایەتیی یەکێتییەوە، پتر لەوەی دەرخەری ململانێی ناوخۆیی یەکێتی بێت، پێچەوانەکەیەتی.\nجۆرێکە لە یەکخستنی هەڵوێستی سیاسیی یەکێتی کە لەماوەی رابردوو لە زۆر شتدا، بانێک و دوو هەوا بووە.\nپارتی لەماوەی رابردوودا، هەوڵی پشتئاوکردنی سەرکردایەتیی یەکێتیی داوە؛ تیمی حکومیی یەکێتیی بە موخاتەب وەگرتووە و ھەوڵی داوە خۆی لە تەماس لەگەڵ ئۆرگانە حزبییە تازەکانی یەکێتی بەدوور بگرێت.\nیەکەم کەس کە لەناو کۆبوونەوەی سەرکردایەتیی یەکێتی دەستی بۆ تەئییدی بڕیارەکە بەرزکردۆتەوە خودی قوباد تاڵەبانی بووە؛ ویستوویەتی لەو ئیحراجییەی لەنێوان پایتەخت و سلێمانیدا بۆی دروست بووە رزگاری بێت. ئەگەرچی هۆشداریدان بە قوباد تاڵەبانی دەستی سەرکردایەتیی یەکێتی لە سزادانی خەڵکی دیکە واڵا دەکات.\nخەزووری هاوسەرۆک سڕ کرا، ئامۆزا و برای هاوسەرۆکیش هۆشداریی درایە. بۆیە ئیتر نە سەرۆکی پەرلەمان و نە جێگری سەرۆکی حکومەت ناتوانن لە بڕیاری سەرکردایەتییەکەیان دەربچن. ئەوە پەیامێک بوو بۆ پارتی کە بڵێن مەرکەزی بڕیاری یەکێتی لە جێگەیەکی دیکەیە. هاوکات ئیتر لێرە بەدواوە تیمی یەکێتیش لە هەولێر ناتوانن تەڕەفی موخاتەبی پارتی بن و لەسەر بنەمای پەیوەندیی شەخسی بە رووی حزبەکەیاندا بوەستنەوە.


نهێنی گلۆپی سەوزی ترەمپ و کوژاندنەوەی ترافیکەکانی بۆتین بۆ تورکیا چییە؟\nتشرینی یەکەم 13, 2019\nخەریکە ئەوەی بن بەڕێ دێتە سەر بەڕێ، نهێنییەکانی پێکردنی گلۆپی سەوز لەلایەن ترەمپ بۆ سوپای تورکیا و ئەردۆغان بۆ ئەوەی هێرش بکەنە سەر کورد لە کوردستانی سوریا، خەریکە نهێنییەکان ئاشکرا دەبێت. ئەم شەڕەی تورکیا دژی کورد، لەژێر پاساوی هێرشکردنە سەر یەپەگە (بەناوی لەناوبردنی تیرۆر، نەهێشتنی مەترسی دابەشکردنی سوریا)یە. گوتارەکەی تورکیا درێژکراوەی شەڕێکی درێژخایەنە، لەکاتێکدا ئەم هێزانەی تورکیا بەتیرۆریست ناویان دەبات هاوپەیمانی سوپای ئەمەریکا بوون بۆ نەهێشتنی توندڕەوە ئیسلامییەکان.\nبابەتەکان ئاڵۆزن، بەڵام ئەوانەی بەلۆژیکیی شتەکان دەبینن، ئاشکرایە ئەنجامی شەڕ ماڵوێرانییە، ئەوەی تورکیا دەیکات ترس نییە لە(توندتیژی و تیرۆر وگێڕانەوەی ئارامی بۆ ناوچەکە)، تورکیا نایەوێت (هەڵەی دروستبوونی هەرێمی کوردستان) لە(کورستانی سوریا) دووبارە بکەنەوە.\nترەمپ دەڵێت بەوردی چاودێری ڕەوشەکە دەکەین، بەئەردۆغانم ڕاگەیاندووە نابێت سنوور ببەزێنێت، لەقسەکانی دیار نییە (فەرمانیان کردووە، یان تەنیا ئامۆژگارییەکی سادەی بێ ئیلتزام بووە). بڕیاری کشانەوەی هێزەکانی ئەمەریکا، بەواتای فەرماندان بوو بەتورکیا بۆ دەستێکردنی هێرشەکانیان. واتە ترەمپ هۆکاری دەستپێکردنی شەڕ و لەمەش خراپتر ڕاشکاوانە دەبێژێت نابێت تورکیا ئەو سنوورە ببەزێنێت، کە بۆی دیارکراوە، تورکیاش دەڵێت نابێت (مەترسی کورد لەسنورەکان و باکوری ڕۆژهەڵاتی سوریا) بمێنێت. ترەمپ دەڵێت لەسێ بژاردە تەنیا یەک ڕێگەمان بۆ چارەسەری کێشەکە لەبەردەستە، ئەوانیش بریتین لە(بەکار‌هێنانی سوپا و سزای ئابووری، یان گفتوگۆی تورکیا و کوردە). لای تورکیا و ڕەنگە لای خودی ترەمپیش هەر یەکێک لەم بژاردانە بنەمای بەدیهاتنیان لاواز بێت، بەڵام پێ دەچێت بۆ کەمکردنەوەی فشاری نێوەخۆیی و بەلاڕیدا بردنی فشاری دەرەکی و دروستکردنی دەرفەتی بۆ ئەوەی تورکیا خێراتر بەرنامەکانی ئەنجام بدات، ئەم قسانە بکات. تورکیا دەیەوێت تا ئەو شوێنەی بۆی دەچێتە سەر ڕانەوەستێت، یان هێزە شەڕکەرە کوردییەکان یەپەگە و پەکەکە، کە خۆیان بەخاوەنی گۆڕەپانی سیاسی و سەربازیی ناوچەکانی شەڕ دەزانن، دەبێت سنوورێک بۆ هێرشەکانی تورکیا دابنێن.\nنهێنی هەر جەنگێک مەرج نییە ڕاستەوخۆ لەکاتی جەنگەکەوە ئاشکرا بێت، بەڵام ترەمپ ڕاشکاوانە دەڵێت ئێمە چی تر شەڕ بەخۆڕایی شەڕ بۆ خەڵکی دیکە ناکەین، وەزیری بەرگری ئەمەریکا ڕاشکاوانە دەڵێت (تورکیا ناوچەی ئارام دروست ناکات و نایەوێت یەپەگە لەم ناوچەیەدا دەسەڵاتدار بن، لەهەمان کاتدا بەسیاسەتی ترەمپیش دڵخۆش نین). وابزانم ئەو نهێنیانەی هەموو کەس دەیانزانێت، لەسەر زاری بەرپرسەکان دەگوترێت، بەڵام هیشتا هەقیقەتی بۆچوون و بەرنامە و مەبەستەکانی جدییەکان ئاشکرا نین.\nڕۆژنامەی نیۆیۆرک تایمز لەبابەتێکدا ئاماژە بەنهێنی پەیوەندی نێوان ترەمپ و ئەردۆغان کردووە و دەڵێت (پەیوەندییەکانیان ئاسایی نییە، ئەمساڵ ئەردۆغان سێ جار بەتەلەفۆن قسەی لەگەڵ ترەمپ کردووە و ترەمپ بەکارەکانی تورکیا ڕازی بووە. لەحوزەیراندا ترەمپ لەدوای دیداری ئەردۆغان هێرشی کردە سەر ئۆباما بۆ ئەوەی هاوتا تورکەکەی لەخۆی ڕازی بکات و گوتی ئۆباما بۆتە هۆکاری ئەوەی تورکیا چەکی ئێس ٤٠٠ ڕوسی بکڕێت. جارێکی دیکەش ترەمپ دوای هەڵکردنی گلۆپی سەوز بۆ ئەوەی تورکیا هێرشی سەربازی ئەنجام بدات، ڕایگەیاند مانگی داهاتوو ئەردۆغان سەردانی کۆشکی سپی دەکات.\nڕۆژنامە ئەمەریکییەکە دەڵێت هەردوو سەرۆک لایەنی هاوبەشیان لەشێوازی حوکمکردن هەیە، (هەردووکیان نەتەوەیی توندن، ڕووبەرووی دەزگاکانی ئاسایشی وڵاتەکەیان بوونەتەوە، بۆچوونی وەکویەکیان لەبارەی جیهان هەیە، ترەمپ دەیەوێت بەهەمان شێوازی ئەردۆغان حوکمی ئەمەریکا بکات. ئەوانەی نزیکی ترەمپن دەڵێن ترەمپ لەدیدار و قسەکردنەکانیدا زۆر نەرم نواندن بۆ ئەردۆغان پیشان دەدات. لەهەمان کاتدا هەندێک لەبەرپرسەکانی ئەمەریکا گومانیان لەپەیوەندی نهێنی نێوان ترەمپ و بۆتینیش هەیە. پێیان وایە ترەمپ نایەوێت سزا بخرێتە سەر تورکیا، بۆ ئەوەی پەیوەندییە نهێنییەکانی لەگەڵ ئەردۆغان بپارێزێت.\nلەهەمان کاتدا هەڵوێستی هاوبەشی (ئەمەریکا و ڕووسیا و چین) لەدواین کۆبوونەوەی ئەنجوومەنی ئاسایشی نێودەوڵەتی سەبارەت بەئیدانەکردنی تورکیا جێگەی گومانە و شتێکی نهێنی تێدایە، لایەنەکانی تووشی سەرسوڕمان کردووە، چۆن دەبێت ئەو وڵاتانەی ناکۆکن و هەریەکە لەڕوانگەیەکی دژ بەیەک کار لەنێو سوریا و ڕووداوەکانی ناوچەکە دەکەن، بەم شێوازە لەمەسەلەی هێرش دژی کورد یەکدەنگ و یەک هەڵوێست بن.\nمن هیچ گومانم نییە ژمارەیەک بەرپرسی ئەمەریکی لەکۆنگرێس بۆ رەخنەگرتن و لێدانی سیاسەتی ترەمپ و ملکەچ پێکردنی و هەندێکیشان بۆ سنوردارکردنی تورکیا هەڵوێستی توند دژی ئەم سیاسەتەی ئەمەریکا نیشان دەدەن، کوردیش وەکو بەشێکی ڕووداوەکان ناوی دێت و هەندێک پاڵپشتی مرۆیی و ڕاگەیاندنیشی بۆ پیشان دەدرێت، بەڵام هێشتا نهێنییەکان ئاشکرا نەبوون، لەکاتێکدا داعش و توندتیژی کۆتایی نەهاتووە، ڕێگە بەتورکیا دەدرێت ئەم هەنگاوە بهاوژێت؟.\nگوتمان تورکیا نیازی نییە ناوچەی ئارام دروست بکات، ئایا هەڵوێستی سوریا و ئێران لەداگیرکاری تورکیا چی دەبێت؟ بۆ نموونە ئەگەر توانیان کورد بشکێنن، ئایا سوپای تورکیا لەو ناوچانە دەکشێتەوە، یان وەکو ئەردۆغان ڕایگەیاند (ئەمە شەڕێکی درێژخایەنە و ناوچەی ئارامیش وەکو بەشێک لەیاسا و سیاسەتی تورکیا دروست دەکەن، هیچ گومانی تێدا نییە نهێنی ئامانجی تورکیا گۆڕینی دیمۆگرافیای ناوچەکەیە و دەیەوێت ئەو گروپ و هێز و نەتەوانە لەو ناوچانە نیشتەجێ بکات، کە پاشکۆی تورکیان).\nبەرپرسێکی ئەمەریکی گوتیەتی ئەم هێرشانەی تورکیا خزمەتی سیاسەتی ئێرانی دەکات، ئیسرائیل و سعودیەش هەمان بۆچوونیان هەیە. نهێنی هێرشی تورکیا لەم کاتەدا بۆچی دەگەڕێتەوە؟ یەکێک لەنهێنییەکان پەیوەندی ترەمپە، هەڵوێستی بۆتین و ڕووسیاشە لەهەڵگرتن و کوژاندنەوەی ترافیکەکان لەبەردەم سوپای تورکیا. نهێنییەکی دیکە پەیوەندی بەنزیکبوونەوەی هەڵبژاردنەکانی ئەمەریکاوە هەیە، ترەمپ دەڵێت "نامەوێت چی دیکە دایکانی ئەمەریکی مەینەتی و ئازار بەدەست کوژرانی ڕۆڵەکانیان ببینن. نامەوێت شەڕێک بکەم، کە بردنەوەی تێدا نەبێت". دەڵێت "بەرانبەر شەڕ (پارە و چەکمان بە کوردەکان داوە). ڕووسیا بەردەوام هاوکاری مانەوەی بەشار ئەسەد دەکات، چۆن و لەچ ڕوانگەیەکەوە پاڵپشتی ئەم هێرشانەی تورکیا دەکات، یان بەشێوەیەکی دیکە بیڵێن بۆچی (ترەمپ و بۆتین) یەک هەڵوێستیان بۆ پاڵپشتی ئەردۆغان و هێرشەکان دژی کورد لەسوریا هەیە؟ لەکاتێکدا ئەمەریکا لەکڕینی چەکی ڕووسی ناڕازین و ڕووسیاش لەساسیەتی ئەمەریکا نیگەرانە. ڕووسیا دەڵێت (ئەمەریکا کوردەکانی بەکارهێنا)، بەپێی ئەم لۆژیکە دەبێت کورد و لایەنە هێزدارەکان بەپێی بۆچوونی سیاسی ڕووسیا باجی ئەم (بەکارهێنان و بوونە کارتە) بدەن. پێدەچێت بۆتین نوێنەرایەتی ترەمپیشی لەکۆبوونەوەی سێ قۆڵی ماوەیەک پێش ئێستای نێوان (بۆتین و ڕۆحانی و ئەردۆغان) لەئەنقەرە کردبێت، دوورنییە هەر لەو کۆبوونەوەیەدا لەسەر بەرنامەی ئەم هێرشەش ڕێککەوتبن.\nنهێنییەکی دیکە ئەوەیە ئەردۆغان لەهەڵبژاردنەکانی ئەم دوایەی تورکیا خۆی بەسەرنەکەوتو دەبینێت، بۆیە دوور نییە ئەم هێرشانە بۆ پتەوکردنەوەی پێگەی جەماوەری خۆی بەکاربهێنێت و لاوازی ناوەخۆیی لەڕێگەی شەڕی دەرەکی چارەسەر بکات.\nوڵاتە عەرەبییەکان تەنیا قەتەر نەبێت، کە پاڵپشتی ئەردۆغانی کرد، هەر یەکە لەڕوانگەیەوە دژی هێرشی سەربازی تورکیان بۆ سەر باکوری ڕۆژهەڵاتی سوریا، ئەوان بۆ کورد ناگرین، بەڵام گریانی خودی کورد بۆ دژایەتی سیاسەتی تورکیا بەکاردەهێنن. کوردیش هەر دژایەتیەکی تورکیا بەجۆرێک لەسۆز و پاڵپشتی بۆ خۆی لێکدەداتەوە.\nفەرەنسا ناکۆکییەکی کۆنی لەگەڵ تورکیا هەیە، بەردەوام پاڵپشتی هەقیقی کوردیش بوون، لەم ڕوانگەیەوە فەرەنسا کار بۆ کۆکردنەوەی دەنگ و هێزی ئەوروپاییەکان بۆ سنوردارکردنی هێرشی سەربازی و سیاسەتی تورکیا دەکات.\nنهێنییە مەزنەکە ئەوەیە بۆچی لەم کاتەدا ترەمپ لەناکاو بڕیاری کشانەوەی هێزە ئەمەریکییەکانی لەسوریا دا، لەکاتێکدا ئەگەری جارێکی دیکەی سەرهەڵدانەوەی داعش بەهێزیش بەهیزترە. ئایا ئەم سیاسیەتە ناوچەکە بەرەو کوێ دەبات، ئایا کاتێک تورکیا لەم هێرشانە سەردەکەوێت دەبێت، گریمانەی ئەوە ناکرێت درێژە بەسیاسەتی هێرشکردن دژی شوێنەکانی دیکەش بدات؟. ئایا تورکیا لەو ناوچانە دەکشێتەوە، کە داگیری دەکات، یان دەمێنێتەوە و بەبەشێک لەنفوز و دەسەڵاتی خۆی دەزانێت و دەیکاتە بنەمایەک بۆ هێرشی دیکە؟. ئایا ئێران و ڕووسیا بەوە ڕازی دەبن تورکیا سوریا داگیر بکات؟\nلەکاتی بە‌هێزبوونەوەی داعش ئەمەریکا و ئەوروپا کامە پەنجەی پەشیمانبوونەوە دەگەزن؟ ئەردۆغان ڕاشکاونە هەڕەشەی لە ئەوروپا کرد و ڕایگەیاند (ئەوروپای نووستوو، ئەگەر بەرانبەر ئەم هێرشانە بێدەنگ نەبن، سنوورەکانی کۆچکردن دەکەمەوە و سەدان هەزار ئاوارەتان بۆ ڕەوانە دەکەم). یەکێتی ئەوروپاش ئەوە بەسیاسەتی ئسیتفراز دەزانن.\nکورد قوربانی ڕووداوەکانە، بەڵام مەرج نییە ئەنجامدەرانی جەنگ هەمیشە براوە بن، چونکە خەریکە ئاراستەی جەنگەکە سنوورەکان دەبەزێنێت و بەهەزاران کەس ئاوارە دەبن، لەناوەخۆی ئەمەریکاشدا ئاراستەکان دەگۆڕێن، ئەوروپا هاتۆتە دەنگ و ناتۆش نمیچە قسەیەکی ناڕاستەوخۆی ناڕازیبوونی دژی هەنگاوە مەترسیدارەکانی تورکیا هەیە. من گومانم نییە کورد سەربەرز دەبێت، بەڵام تاکو ئێستاش لام ڕوون نییە کێ باجی قوربانییەکان دەدات و کێ باجەکان دەژمێرێت و کێ باجەکان وەردەگرێت!!.


حزبی شیوعی کوردستان بۆ کوێ.. ؟ کاتی ئەوە هاتوە ئەو بێدەنگیە بشکێنرێت - ئاگاپرێس | Aga Press\nحزبی شیوعی کوردستان بۆ کوێ.. ؟ کاتی ئەوە هاتوە ئەو بێدەنگیە بشکێنرێت\nدوای نزیکەی ٨٠ ساڵ لە تێکۆشان وە دەیان هەزار شەهید و تۆمارکردنی جوانترین و ئازایەترین داستان لە مێژووی تێکۆشانی گەلی کورد، تەنها 8063 دەنگی هێناوە، ئەمە دابەزینێکە بە ڕێژەی 35% لە هەڵبژاردنی ٢٠١٣، وە گەر وا بڕوا بوا، ئەوا بڕوا ناکرێ کە “حشک” بتوانی هەزار دەنگیش لە هەڵبژاردنی داهاتودا بهێنێ.\nبە گوێرەی ڕاپۆرتێک کە ڕۆژنامە نووس جلال هۆرێنی لە ئاگا پرێسدا بڵاوی کردۆتەوە، دەڵێت بەشێک لە سەرکردەکانی “حشک” کە پەیوەندی تایبەتیان بە پارتی و دەزگای پاراستن هەیە، توانیویانە کە ناوی کاندیدە سەرکەوتوەکە ، کە فرهاد عبداللە، بگۆڕن بە سەرۆکی لیستەکە، د. محێ الدین کە سەرکەوتوو نەبوە ، وە قسەیەکی زۆری لسەرە لە سەر گەندەڵی و خواردنی پارەی” حشک”. جگەلە قسەیەکی زۆر وئاشکرا لەسەر یەک دوو ئەندامی مەکتەبی سیاسی ” حشک” کە نەک تەنها بۆ پارتی کار دەکەن بەڵكو بۆ دەزگای “پاراستن” کار دەکەن…؟\nلە زۆر ووڵاتانی جیهاندا وە بەتایبەت ئەو پارتە سیاسیانەی کە ڕێز لە خۆیان و تێکۆشان ومێژووی حزبەکیان دەگرن، دوای دابەزینی و دۆڕاندنی متمانەی جەاوەر بۆ حزبەکەیان، کۆمەڵەێک سەرکردە بە ئازایانەوە بەرەو ڕووی ئەو شکستیە دەبنەوە و، خۆیان بەرپرسیار دادەنێن بەرامبەر ئەو شکستیە وە دەست لە کاری سیاسی دەکێشنەوە وە نەخشە ڕێگایەک دادەنێن بۆ کۆنگرەیەکی نائاسایی بۆ پیاچونەوەی سیاسەتی ئەو حزبە و هەڵبژاردنی سەرکردایەتیەکی نوێ کە بتوانێ ئەو حزبە بخاتەوە سەر ڕێگەیەیکی ڕاست وە متمانەی دەنگدەرەکان وەربگرێتەوە.\nبۆ بەڕووبونەوەی لەم شکستیە گەورەییەی کە “حشک” تووشی بووە، ئایا سەرکردایەتی ئەم حزبە ئەو ئازایەتییان تیایە کە بتوانن بەسەر سیاسەت و ڕەوتی سیاسی سەرکردایەتیەکەیان بڕۆنەوە کە جەماوەی گەلی کورد بە زۆر توندی ڕەدی کردەوە، وە داوای کۆنفراسیكی نائاسیی بکەن و “حشک” لەم گێژاوە دەربهێنن؟\nئایا ئەو ئەندام و جەماوەرە دڵسۆزەی “حشک” کە هەموو ژیانیان تەرخان کردبوو بۆ تێکۆشان لە ڕیزەکانی ئەم حزبە وخیزانی هەزارەها شەهید کە گیانیان کردە قوربانی، بێدەنگ دەبن بۆ بەردەوامی ئەم شکستیە وە نەمانی حزبەکەیان؟\nبێدەنگی ڕازی بوونە بۆ بەردەوامی شکستی …\nکاتی ئەو هاتوە کە ئەو بێدەنگیە بشکێنرێت …


عیراق ئیدانەی پەلامارەكەی هەولێر دەكات – تۆڕی میدیایی خەڵک\n2019/12/15 - 11:31 PM\nبەڕێوەبەری تێرمیناڵی دەروازەی سنووریی چەزابەی نێوان ئێران و عیراق ڕایدەگەیەنێت، دەروازەكە بەڕووی هاووڵاتیانی عیراقیدا داخراوە.\nئەحمەد سەهبانی بەڕێوەبەری تێرمینالی دەروازەی سنووریی چەزابە بە میدیای فەڕمی ئێرانی ڕاگەیاندووە، بەهۆی بەردەوامی خۆپیشاندانەكان و ناسەقامگیری بارودۆخی ئەمنی عیراقە، دەروازەكە تا كاتێكی نادیار بەڕووی هاتوچۆی هاووڵاتیانی عیراقیدا دادەخرێت.\nئەحمەد سەهبانی ئاشكراشیكردووە، لە ئێستادا ئاستی ئاڵوگۆڕی كاڵا لە دەروازەی سنووريی چەزابەوە دابەزیوە.\nبەڕێوبەری تێرمینالی دەروازەی سنووریی چەزابە ئاماژەی بەوەشكردووە، لە دوو هەفتە بەر لە ئێستاوە هاتوچۆی زیارەتكارانی ئێرانیش بۆ مەزارە ئایینیەكانی عیراق ڕاگیراوە.\nجێی ئاماژەیە، دەروازەی سنووريی چەزابە دەكەوێتە نێوان پارێزگاكانی خوزستانی ئێران و بەسڕەی عیراق.\n2019/12/15 - 10:07 PM\nلە باكووری فەلوجەی سەر بە پارێزگای ئەنبار گۆڕێكی بەكۆمەڵی گەورە دۆزرایەوە.\nحكومەتی عیراق دۆزینەوەی گۆڕێكی بەكۆمەڵی گەورەی لە باكووری شاری فەلوجەی سەر بە پارێزگای ئەنبار ڕاگەیاند كە قوربانییەكانی سەر بە یەك هۆزن و ژمارەیان 643 گەنج بوون و لەساڵی 2016 دا بێ سەروشوێن كراون.\nلەوبارەیەوە، بەڕێوەبەرایەتی پزیشكی دادوەری ڕومادی ڕایگەیاندووە، بەپێی ئێسك و پروسك و جلوبەرگی قوربانییەكان دەردەكەوێت كۆمەڵكوژییەكی گەورە لەو شوێنەدا كراوە، تائێستاش نازانرێت ئەو تاوانی كۆمەڵكوژییە لەلایەن چ لایەنێكەوە ئەنجام دراوە.


لە نوسینی مامۆستای بەناوبانگ\nئەو نوسەرەی کە نەیانتوانی وەڵامی ڕەخنەکانی بدەنەوەو\nلە خەفڵەتێکی چاوەڕوانکراودا لەبەردەم ماڵەکەی خۆیدا تیرۆریان کرد\nیادی ٢٣ بیست و سێ ساڵەی تیرۆرکردنی نوسەرو ئازادیخوازی کورد عەبدولخالق مەعروف کە ئیسلامیەکان لەسەر کتێبی ئادەمیزاد لە کۆمەڵی کوردەواریدا تیرۆریان کرد. ئەم یادە لەلایەن بەڕێوەبەری کۆڕ گەرمیانی و بە هاوکاری کۆمەڵێک ڕوناکبیر لەژووری نا بۆ ئیسلام لە پالتاک بەڕێوەچووە. ئەمە بەشی پێنجەمە\nچاوەڕێی بەشەکانی تری ئەو یادە بن\nڕێکه‌وتی بڵاوکردنه‌وه 2011-09-04 15:23:00\nبه‌شی ( پەڕتووک ) ئاماده‌کرد ( عەبدولخالق مەعروف )\nعەبدولخالق, مەعروف, عەبدولخالق, مەعروفئادەمیزاد, لە, کۆمەڵی, کوردەواریدا Tags


كۆمه‌ڵه‌ی مافی مرۆڤی کوردستان » لە سێدارەدانی بەندکراوێکی کورد لە شوێنی گشتیدا\nلە سێدارەدانی بەندکراوێکی کورد لە شوێنی گشتیدا\nبە پێی هەواڵی گەیشتوو بە کۆمەڵەی مافی مرۆڤی کوردستان : ئەمڕۆ ۱٤ خەرمانانی ۱۳۹٦ هەتاوی بەندکراوێکی کورد سزا دراو بە لە سێدارەدان ، لە مەیدانی ۲۲ڕێبەندان(بهمن) ی شاری ئیلام لە ڕۆژهەڵاتی کوردستان لە شوێنی گشتیدا هەڵواسرا.\nبە پێی ڕاپۆرتەکە ناوبراو هاوڕێ لە گەڵ براکەیدا لە سەرماوەز و بەفرانباری ساڵی ۱۳۹۱ هەتاویدا ئۆتۆمبێلی دوو شۆفێر دەدزن و شۆفێرەکان دەکوژن . دەگوترێت؛ کە تۆمەتباری دیکەی ئەم دۆسیە لە سەر ناوی بەشداری کردن لە تاواندا بە زیندانی هەتاهەتای سزا دراوە .\nجێگای وەبیرهێنانەوەیە دیاری کردنی شوێن و کاتی بەڕێوەچوونی سزا لە ئەستوی دادوەری مەلەفەکەیە و دادوەر بە ڕای خۆی شوێنی جێبەجێ کردنی سزا لە شوێنی ڕووداوەکە و یان نیزیک بەو جێگا دیاری دەکات و بە هەمان شێۆە بڕیار دەدات کە جێبەجێ کردنی سزا لە پێش چاووی ڕای گشتیدا بێت کە مەبەست لەم بڕیارە بە ڕای دادوەر و دەزگای دادی کۆماری ئیسلامی ئێران پێشگری کردن لە دووبارە بوونەوەی تاوان ناودەبرێت ؛ بەڵام ڕاستی ئەم جۆرە کردەوە و بڕیارە لە لایەن دەسەڵاتەوە جگە لە سازکردنی ترس و دڵەڕاوکێ بۆ خەڵک نیە و دەیهەوێت کومەڵگا لەم ڕێگاوە تووشی ترس بکات .


كێ و چۆن دەبێتە رابەر | دەزگاى زارى کرمانجى\nكێ و چۆن دەبێتە رابەر\nبابەتی دیاری كردنی كەسێك بە رابەری (مەرجەع)ی كورد، لە چەند رۆژی رابردوو بۆتە بابەتێكی سەیری نێو هەندێك لە كەناڵەكانی راگەیاندن، وەك باسیان لێوە كردووە پارتی كار بۆ ئەوە دەكات كاك مەسعود بارزانی وەك رابەری (مەرجەع)ی كورد بناسێنێت، ئەمە لە كاتێكدایە لە هیچ كەس و دامەزراوە و راگەیاندنی پارتی گوێ بیستی ئەم بابەتە نەبوومە، تەنها لایەنەكانی ركابەری پارتی كاریان لەسەر ئەم بابەتە كرد، كە بە سەرقاڵكردنی خەڵكی دەزانم و سیناریۆیەكە بۆ ئەوەی شەقام بە شتێكەوە مەشغوڵ بكەن كە لە بنەڕەتدا بوونی نییە.\nجارێ كاك مەسعود بارزانی بە ویستی ناحەزانی بێت یا نە ئێستا رابەرە، بڕیارە چارەنووسسازەكان كە زۆر هەستیارە و كەسی دیكە ناوێرێ بەرپرسیارییەتییەكەی هەڵگرێت، لە لای جەنابیانەوە دەدرێت.\nشاندی دیپلۆماسی باڵای وڵاتان بۆ هەر كارێك هاتبن و هەر مەبەستێكیان بووبێت، هەر كەسێكیان بینیبێت، تا خودی سەرۆك بارزانییان نەدیتبێت یا هەڵوێستی نەزانن ئاسوودە نابن و بڕیار نادەن.\nلە كاتێكدا كاك مەسعود بارزانی جگە لە بەرپرسیارییەتی سەرۆكایەتی پارتی دیموكراتی كوردستان، ئەركی فەرمی حكومی نییە، ئەی خێرە هەمووان بۆ بڕیاری كۆتایی دەگەرێنەوە لای بەرێزیان؟.\nئەوەی كەسایەتییەك دەكات بە رابەر هەڵوێست و رابردووەكەیەتی، نەك پف دانی، بەشێكی هەرە زۆری سەرۆك حزبەكان ئەوەندە كوورسییان خۆش دەوێت كە رابەرایەتی كردنی حزبەكەیان نادەنە ئەندامانی دیكەی نێو حزبەكەی خۆیان، واتە ئەگەر دەستڵاتیان هەبووایە نەك رابەرایەتی حزبەكەیان و باشووری كوردستان بەڵكوو هی هەر چوار پارچەی كوردستانیان بە باڵای خۆیان دەدوورین بۆ نموونە:\nلە رۆژی دامەزراندنی یەكێتییەوە خوا لێخۆشبوو مام جەلال سكرتێر بوو تا ئەو كاتەی گیانی سپارد، ئێستاش كوڕەكەی و برازاكەی كورسییەكەیان كردووە بە دوو لەت لەسەر دانیشتوون.\nجەنابی نەوشێروان مستەفا، بەهۆی ئەوەی نەیتوانی ببێتە رابەر لە ناو یەكێتی گۆڕانی دروستكرد تا چووە بەر دڵۆڤانی یزدان، دوای ئەویش كوڕەكانی بوونە خاوەن هەموو ملك ماڵی بزووتنەوەكە و بڕیاری یەكلا كەرەوە دەدەن.\nعەلی باپیر، لەوەتەی كۆمەڵی ئیسلامی دامەزراند و دواتریش بوونەتە كۆمەڵەی دادگەری هەر بەخۆی ئەمیر و رابەر بووە و لەگەڵ زاواكەی بڕیاری كۆتایی دەدەن. بۆ كەسی شیاوتر لە نێو كۆمەڵی ئیسلامی و دادگەری نەبووە تا شوێنی عەلی باپیر بگرێتەوە. چەندین كادیری باڵای ئەم حزبە بۆچی وازیان هێنا؟.\nیەكگرتووی ئیسلامی یەك جار ئەمیریان گۆڕی و بە پەلە ئەمیرەكەی پێشووتریان كردەوە بە رابەری خۆیان، بۆ خێرە یەعنی یەكگرتووی ئیسلامی بەو هەموو هات و هاوارەی لە كەنالەكانی راگەیاندن دروستی دەكەن كەسێكی دیكەیان نەبوو ببێت بە رابەریان؟.\nلەو رۆژەی حزبی سۆسیالیست دیموكراتی كوردستان دروست بووە، كاكە حەمە سەرۆكی ئەم حزبەیە و براكەشی كاك عەبدولڵا یا ئەندام پەرلەمان بووە یا وەزیر، بۆ ئەمە چی دەڵێن؟.\nقادر عەزیز، كە زانی چیتر وەك رابەری حزبی زەحمەتكێشان قبوڵی ناكەن حزبێكی دیكەی دامەزراند، دواتریش بووە ئەندامی مەكتەبی سیاسی یەكێتی، زەحمەتكێشانی لەت و پەت كرد.\nبزووتنەوەی ئیسلامی دۆخی لە حزبەكانی دیكە وێرانتر نەبێت باشتر نەبووە.\nنەوەی نوێ بەهۆی حەزی رابەرایەتی كردنی سەرۆكەكەیان، لە پەرلەمانی عێراق و كوردستان لەت بوون، تۆماری ڤیدۆییان لەسەر یەكتری بڵاو كردەوە.\nهەموو ئەو كەسانە تا ئەو شوێنە خەمخۆر و دڵسۆز بوونە كە بەرژەوەندی كەسییان پارێزراو بووە، دواتریش لە رێگەی بەكرێ گیراوانیان تۆمەتی نارەوا دەدەنە پاڵ كەسانی شایستەتر لە خۆیان.\nسەرۆك بارزانی لە ناوەندە دیپلۆماسییەكانی هەرێمی و جیهانی وەك رابەری كورد ناسراوە، ئەوەی وایكردووە سەرۆك ببێتە خاوەن ئەو پێگەیە، دژایەتییەكانی ناوخۆی كە بۆ كورسی و حەسادەت پڕ بوونە لە رق و كینە نەبووە، بەڵكوو هەڵوێستی جوامێرانە، ژیرانە، بوێرانە و دوور بینانەی جەنابیان وای كردووە ببێتە كەسایەتییەك كە وەك رابەر مامەڵەی لەگەڵ بكرێت.\nكاك مەسعود بارزانی لە هەر پێگەیەكەوە بێت خزمەت دەكات، خۆشی شانازی بە پێشمەرگە بوونی خۆیەوە دەكات.\nبۆیە ئەم هات و هاوارە لە خۆڕاییە و ماندوو كردنی خۆتانە، دەستتان كەشف بووەو چیتر مرۆڤی ژیر بەم نزایانەتان ناڵێن ئامین.


دوای دەرچوونی فەرمانی دەستگیرکردن بۆ شاسوار عەبدولواحید، نەوەی نوێ یەکێتی تۆمەتبار دەکات بە دەرکردن و بڵاوکردنەوەی فەرمانەکە و دەڵێت، “ئەمەش لەدرێژەی ئەو فشارانەیە كە یەكێتی لەمێژووی خۆیدا پێی ڕاهاتووە”.\nلە ڕاگەیەندراوێکدا جوڵانەوەی نەوەی نوێ ڕایگەیاندووە: “لەدرێژەی پیلان و فشارەكانیان، بەرامبەر جوڵانەوەی نەوەی نوێ و سەرۆكەكەی، شەوی ڕابردوو، یەكێتی لەڕێگەی بەشێك لەڕاگەیاندنە سێبەرەكانیەوە، لەپاش تەواوبوونی دەوامی فەرمیی و لەكاتێكدا خەڵك چاوەڕوانی بڵاوكردنەوەی هەواڵی پێدانی مووچە دزراوەكانیان بوون، فەرمانێكی دەستگیركردنیان بڵاوكردەوە كە بۆ بەڕێز شاسوار عەبدولواحید سەرۆكی جوڵانەوەی نەوەی نوێ دەركراوە”.\nلەبارەى فەرمانى دەستگیرکردنەکەوە ئاماژە بەوەشکراوە: “سەبارەت بەو فەرمانی دەستگیركردنە، كە هەمیشە بەرامبەر هەموو هێزێكی ئازا و بوێر كردوویەتی، لە نەوەدەكانی سەدەی ڕابردووەوە تائێستاش هەمان ئەو سیاسەت و ئەو عەقڵیەتە ‘ناشرینە’ بەردەوامە، سەرەتا بەهێزە ئیسلامیەكان و دواتر بەبزووتنەوەی گۆڕان و ئێستاش بەرامبەر جوڵانەوەی نەوەی نوێ، بەڵام لەكاتی گوشارەكاندا سەرجەم ئەو هێزانە بەهێزتر بوون”.\nلە ڕاگەیەندراوەکەی نەوەی نوێدا ئەوەش ڕاگەیاندراوە: “ئاشكرایە فشارەكانی ئێستای یەكێتی و ئەم هەنگاوە قێزەونانەی كە تیایدا دەسەڵاتی دادوەری بەمەترسیدارترین شێوە بەكاردەهێنێت، جگە لەوەی قسوری نەكردووە لەبەكارهێنانی دامەزراوە گشتییەكانی تری وەك پۆلیس و هێزە ئەمنییەكان، هەوڵێكی نەزۆكی یەكێتییە بۆ داپۆشینی هەموو ئەو شكستانەی كە ڕوبەڕویان بۆتەوە، چ لەڕوی حوكمڕانییەوە چ لەڕوی پەیوەندی هاوسەنگیان لەگەڵ هێزەكانی تر”.\n“یەكێتی بەو جۆرە هەوڵ و فشارانە، دەیەوێت شكستە ناوخۆییەكانی خۆیان و باڵباڵێن و پەرتەوازەیی خۆیان و فەرامۆشکردنیان و حساب بۆ نەکردنیان لەلایەن پارتی و هەروەها بچووکی قەبارەیان لە ناو کابینەی نوێی حکومەت، بەو رەفتارانە داپۆشن و خۆڵ بكەنە چاوی تەنانەت كادیر و ئەندامانی خۆشیان”، وەک لە ڕاگەیەندراوەکەى نەوەى نوێدا هاتووە.\nدەشڵێت: “لەبەر ئەوەی كە ئەو لێكترازانە ناوخۆییەی یەكێتی خۆی، بووەتە مایەی داڕمانی هەموو مۆراڵێك لای ئەو حزبەو تەنانەت داڕمانی پێگەی جەماوەریشیان، بۆیە دەیانەوێت بەفشاركردن و لێدانی هێزە ئازاو بوێرەكان تەمەنی خۆیان ماوەیەكی دیکەش درێژ بكەنەوە”.\nلە کۆتایی ڕاگەیەندراوەکەیەدا نەوەی نوێ ئاماژەی بەوەشکردووە، پێشتر 10 سكاڵای هاوشێوەى ئەو سکاڵایە تۆماركراوە، بەڵام بەبڕیاری دادگا هەموویان رەتكراونەتەوە.\nبەپێی ڕاگەیەندراوەکەی نەوەێ نوێ، ئەوەی مایەی سەرسامییانە، “سكاڵای ئەمجارە لەبەر ئەوەی لەلایەن پارێزەری ماڵی جەلال تالەبانییەوە تۆماركراوە، دادگا فەرمانی دەستگیركردنی پێ دەردەكات، لەوەش نایاسایی تر ئەوەیە کە بە پێی یاسا دووەمجار هەمان داوا لەسەر هەمان بابەت تۆمار ناکرێت و یاسا ڕێی پێ نادات”.\nنەوەى نوێ دەڵێت، هیچ ئاگاداركردنەوەیەك بۆ سەرۆكی جوڵانەوەی نەوەی نوێ نەهاتووە، كەچی بەشەو، فەرمانی دەستگیركردن بڵاودەكرێتەوە.\nدادگای تێهەڵچوونەوەی سلێمانی بەپێی ماددەی 456 لە یاسای سزادانی عێراقی، کە تایبەتە بە تاوانی فێڵکردن، فەرمانی دەستگیرکردنی بۆ شاشوار عەبدولواحید دەرکردووە.